title: Alfons Mucha

text:
Mucha oleili Yhdysvalloissa vuodesta 1906 vuoteen 1910, palasi sitten synnyinmaahansa ja asettui Prahaan. Hänen kädenjälkensä näkyy useiden Prahan rakennusten koristelussa. Kun Tšekkoslovakiasta tuli ensimmäisen maailmansodan jälkeen itsenäinen valtio, Mucha piirsi maan uudet postimerkit ja setelit. Elämänsä loppuvuodet hän kulutti suuren, slaavien historiaa kuvaavan maalaussarjan parissa, jota hän piti mestariteoksenaan. Slaavien eepos paljastettiin Prahassa vuonna 1928 ja on nykyään näytteillä Moravský Krumlov -linnassa lähellä Muchan synnyinpaikkakuntaa. Teos koostuu kahdestakymmenestä monumentaalimaalauksesta, jossa Mucha kuvaa slaavien alkuperää, saavutuksia ja heidän päämääriään.
Mucha haudattiin Prahaan Vyšehradin hautausmaalle. Hänen taidettaan oli jo alettu pitää vanhanaikaisena, mutta kiinnostus siihen heräsi uudelleen 1960-luvulla. Hänen tyyliään on imitoitu paljon, tosin harvoin yhtä taidokkain lopputuloksin kuin Muchan omat työt ovat. Poika Jiří Mucha on kirjoittanut isästään paljon ja tehnyt hänen taidettaan tunnetuksi.


title: Namibe

text: Namibe on Angolassa sijaitsevan Namiben maakunnan pääkaupunki. Kaupunki sijaitsee valtion lounaisissa osissa. Se perustettiin vuonna 1840. Kaupungissa on kuiva ilmasto.


title: Namibe

text: Vuoden 2014 laskennassa kaupungissa oli 282 056 asukasta.


title: Namiben maakunta

text: Namiben maakunta on yksi Angolan maakunnista. Sen pinta-ala on 57 500 neliökilometriä ja väkiluku vuonna 2014 oli 471 613. Namiben maakunta sijaitsee Angolan eteläosassa, Atlantin valtameren rannalla.


title: Namiben maakunta

text: Myös maakunnan pääkaupunki on nimeltään Namibe.


title: Arnor

text: Arnor on fiktiivinen valtakunta J. R. R. Tolkienin kirjassa "Taru sormusten herrasta".


title: Arnor

text: Nimi Arnor tarkoittaa luultavasti kuninkaiden maata (sindaria: ara = korkea, kuningas, (n)dor = maa). Elendil perusti sen vuonna 3320 Toista Aikaa samaan aikaan kuin hänen poikansa Isildur ja Anárion perustivat Gondorin. Molemmat kuningaskunnat tunnettiin maanpaossa olevien númenorlaisten valtakuntina.


title: Arnor

text:
Ennen Arnorin perustamista paikalla oli jo númenorlaista asutusta, koska heitä oli muuttanut Númenorin saarelta Keski-maahan melkein heti valtakunnan perustamisen jälkeen. Arnor oli enemmän haltioiden suosiossa kuin Gondor, koska Gil-galad asui haltioineen lähellä sitä. Myöhemmin Númenorin vajottua Sauronin pimeyden alle, useampia númenorilaisia muutti Keski-maahan.
Gondorin kuningas Isildur, Arnorin toinen kuningas, kuoli vuonna 2 Kolmatta Aikaa Kurjenmiekkakenttien taistelussa. Hänen vanhemmat poikansa kuolivat samalla, mutta hänen nuorin poikansa, Valandil, selvisi ja hänestä tuli Arnorin kuningas.


title: Arnor

text: Koska Valandil ei vaatinut Gondorin kruunua, valtakunta puolittui, mutta Arnorissa pysyi nimitys Korkea Kuningas kun taas Gondorissa oli "vain" Kuningas.


title: Arnor

text: Arnorin pääkaupunki oli Annúminas Evendim-järvellä, mutta vuonna 861 Kolmatta Aikaa Annúminas hylättiin ja pääkaupunki siirtyi Fornostiin.


title: Arnor

text: Eärendurin, Arnorin 10. kuninkaan, kuoleman jälkeen vuonna 861 Kolmatta Aikaa, Arnoria ravisteli sisällissota, joka aiheutui Eärendurin kolmen pojan kinastelusta, että kenestä tulisi kuningas. Vanhin poika, Amlaith, sai Arnorin kruunun, mutta hänelle jäi hallittavaksi vain Arthedainin maakunta, koska hänen veljensä perustivat Cardolanin ja Rhudaurin maakunnat.


title: Arnor

text: Arnorin yhdisti Arthedainin kuningas Argeleb I, kun Cardolan yhdistyi sen kanssa. Kuitenkin Arthedain tuhoutui. Arnorin kansa oli sekaisin sodista, ja Arnorin Dúnedain rakensivat uudet kotinsa Rivendellistä etelään, missä heidät tunnettiin Pohjoisen Samoojina.


title: Arnor

text: Aragorn II eli Kuningas Elessar lisäsi Arnorin Yhdistyneeseen Valtakuntaan, ja teki Annúminaksesta pääkaupunkinsa. Sauronin tuhon jälkeen Arnor oli taas turvallinen asutukselle, mutta se pysyi harvemmin asuttuna kuin Gondor, kunnes pitkän ajan päästä se alkoi olla yhtä asutettu kuin Gondor, vaikkakin sen yksi osa, Kontu, itsenäistyi.


title: Tongatapu

text: Tongatapu on Tongan saaristovaltion pääsaari. Siellä sijaitsee muun muassa valtion pääkaupunki Nukuʻalofa. Tongatapulla on 75 416 asukasta (2011), joka on yli puolet koko valtion asukasluvusta. Saari kuuluu Tongatapusaarten saariryhmään.


title: Euroopan unionin tuomioistuin

text: Euroopan unionin tuomioistuin (CJEU) on Luxemburgissa toimiva tuomioistuin, joka ratkoo Euroopan unionin sopimuksiin ja säännöksiin liittyviä oikeuskysymyksiä. Se on yksi Euroopan unionin toimielimistä. Tuomioistuimen nimi oli vuoteen 2009 asti Euroopan yhteisöjen tuomioistuin. Nykyisen nimensä se sai Lissabonin sopimuksessa.


title: Euroopan unionin tuomioistuin

text: Euroopan unionin tuomioistuin koostuu kahdesta tuomioistuimesta, unionin tuomioistuimesta ja yleisestä tuomioistumesta. Euroopan unionin tuomioistuimeen kuului myös Euroopan unionin virkamiestuomioistuin, jonka toiminta lakkasi 1.9.2016.


title: Euroopan unionin tuomioistuin

text: Unionin tuomioistuin on samankaltaisesta nimestä huolimatta Euroopan unionin tuomioistuimen korkein osa, jonka toimivaltaan kuuluvat tärkeimmät institutionaaliset ja unionin toimielinten väliset asiat. Se käsittelee muun muassa Euroopan komission jäsenvaltioita vastaan nostamia kanteita ja kansallisten tuomioistuimen tekemiä ennakkoratkaisupyyntöjä. Sen käsittelyyn tulee myös yleisen tuomioistuin päätöksistä tehdyt valitukset. Unionin tuomioistuimessa on tuomari jokaisesta EU:n jäsenvaltiosta, ja lisäksi sitä avustaa kahdeksan julkisasiamiestä. Tuomarit valitaan kuuden vuoden toimikaudeksi, jonka jälkeen heidät on mahdollista valita uudelleen. Valintaedellytyksiä ovat lakimieskoulutus, riippumattomuus ja kelpoisuus kotimaan korkeimpiin tuomarin virkoihin. Tuomioistuimen toimintaa johtaa presidentti, jonka tuomarit valitsevat keskuudestaan.


title: Euroopan unionin tuomioistuin

text: Yleinen tuomioistuin on EU:n tuomioistuimen ensimmäinen aste, ja se käsittelee suurimman osan EU:n toimielimiä vastaan nostetuista kanteista. Sen keskeisimpiä aloja on kilpailuoikeudellisten asioiden ratkaiseminen. Virkamiestuomioistuin oli EU:n ensimmäinen erityistuomioistuin, ja sen tehtävänä on ratkaista unionin virkamiehiä koskevia riita-asioita. Lisäksi suunnitteilla on yhteisön tavaramerkkituomioistuin.


title: Euroopan unionin tuomioistuin

text: Suomen tuomarina unionin tuomioistuimessa toimii Allan Rosas ja häntä ennen Leif Sevón. Ensimmäinen suomalainen julkisasiamies oli Niilo Jääskinen vuoteen 2015 asti. Yleisen tuomioistuimen suomalaistuomarina työskentelee Heikki Kanninen.


title: Euroopan unionin tuomioistuin

text: EU:n tuomioistuimella on käytännön tasolla kolme tehtävää. Yksi sen tehtävistä on arvioida unionin elinten toimien laillisuutta ja niiden toimien käytäntöjä. Unionin jäsenvaltiot, EU:n neuvosto ja Euroopan komissio voivat kaikki tuoda tapauksia tuomioistuimeen, jos ne kokevat, että jokin EU:n toimielimistä ei ole toiminut eurooppaoikeuden mukaan.


title: Euroopan unionin tuomioistuin

text: Valvontamenettely puolestaan on tuomioistuimen käsittelevä tapaus, jossa jäsenvaltiota epäillään liittymissopimuksen rikkomisesta. Jos tuomioistuin toteaa, että jäsenvaltio on tehnyt väärin, se määrää, että valtion on korjattava tilanne. Jos korjausta ei tapahdu, toisen käsittelyn jälkeen annetaan sakko. Komission lisäksi myös toinen jäsenvaltio voi nostaa kanteen toista jäsenvaltiota vastaan. Kuitenkin ennen tuomioistuinprosessia komission ja jäsenvaltion on pyrittävä selvittämään asia kirjeenvaihdolla.


title: Euroopan unionin tuomioistuin

text: Kolmas tehtävä on neuvoa kansallisten tuomioistuimia eurooppaoikeutta koskevissa asioissa. Jäsenvaltioiden tuomioistuimien pitää noudattaa tietyissä asioissa eurooppaoikeutta. Jos jäsenvaltioissa on epäselvyyttä eurooppaoikeuden täsmällisestä tulkinnasta, asiaa voi kysyä unionin tuomioistuimelta.


title: Euroopan unionin tuomioistuin

text: Euroopan unionin tuomioistuin käsittelee kuuden tyyppisiä kanteita:


title: Bath

text: Bath on Lounais-Englannissa sijaitseva 80 000 asukkaan kaupunki, joka on tunnettu kolmesta kuuman lähteen ympärille rakennetusta kylpylästään. Ensimmäiset kirjalliset merkinnät Bathista pitävät sitä roomalaisena kylpylänä, mutta eräät maarakenteet on luultavasti rakennettu kuuman lähteen ympärille jo ennen roomalaisten saapumista. Kuumien lähteiden veden ajateltiin auttavan moniin vaivoihin. Elisabet I:n aikakaudelta (n. 1550) Yrjöjen aikaan (n. 1830) tämä matkailukeskus oli vauras paikka. Siellä on paljon esimerkkejä hienosta Yrjöjen aikakauden arkkitehtuurista, ja kaupunki kuuluu UNESCOn maailmanperintöluetteloon.


title: Bath

text: Bath sijaitsee 25 kilometriä Bristolista kaakkoon Avon-joen laaksossa Cotswoldsin kukkuloiden eteläreunalla. Kaupungin kadut nousevat joskus jyrkästikin jokivarresta kohti kukkuloita. Avon-joen tulvat aiheuttivat ongelmia keskustan rakennuksille säännöllisesti 1970-luvulle asti.


title: Bath

text: Bath tunnetaan lähteistään. Geologisen murtumavyöhykkeen kohdalla pulppuaa 46 °C:n lämpöistä vettä yli miljoona litraa päivässä.


title: Bath

text: Kaupungissa toimii kaksi yliopistoa. Bathin yliopisto on perustettu 1966. Sen juuret ovat Bristolin teknisessä koulussa. Nykyiset tiedekunnat ovat teknillinen, humanistis-sosiaalinen, johtamistieteen ja luonnontieteellinen tiedekunta Bath Spa University sai yliopiston statuksen vasta vuonna 2005. Se antaa opetusta taiteessa, kasvatustieteessä, englanninkielessä, historiassa, musiikissa, näyttämötaiteissa ja sosiaalitieteissä.


title: Bath

text: Bathissa toimii yli kuusituhatta yritystä, jotka työllistävät yhteensä 50 000 henkeä. Yli 80 % työpaikoista on palvelusektorilla, mikä on enemmän kuin Englannissa keskimäärin. Suurin osa-ala on koulutus ja terveydenhuolto, jossa on 30 000 työpaikkaa, sitä seuraavat kauppa, turismi ja vapaa-ajan palvelut ja kolmantena liike-elämän palvelut, jotka työllistävät 10 000 henkeä.


title: Bath

text: Bath on Yhdistyneen kuningaskunnan vierailluin kaupunki Lontoon jälkeen kun kyseessä on kulttuuri- ja perinnematkailu. Kaikki merkittävät Englannin historian vaiheet näkyvät kaupungissa, Rooman ajalta 2000-luvun kylpyläkulttuuriin. Matkailualan tärkeys näkyy lähes 300:ssa majoituspaikassa, joista monet ovat viiden tähden arvoisia. Kaupungissa on myös satakunta ravintolaa ja sama määrä pubeja ja baareja.


title: Bath

text: Bathin tärkeimmät nähtävyydet ovat


title: IP Datacast

text: IP Datacast ("Internet Protocol Datacast", IPDC) eli IP-tiedonlähetystekniikalla on mahdollista toteuttaa digi-tv:n palvelut mobiililaitteisiin. Suurimpia rajoituksia ovat päätelaitteen ominaisuudet, kuten näytön koko, virransyöttö, laskentateho ja syöttölaitteet. Mobiilipäätteet tuovat myös uusia mahdollisuuksia; palvelu voidaan suunnata käyttäjälle käyttäjän sijainnin ja senhetkisen tarpeen mukaan. Lisäksi mobiililaitteisiin voidaan toimittaa myös dataa laajemmin kuin normaalissa digi-tv -verkossa. Esimerkiksi virustorjuntaohjelmistot ja pelit voidaan päivittää kämmentietokoneeseen langattomasti "IP datacastin" avulla.


title: IP Datacast

text: "IP datacast" -tekniikkaa voidaan hyödyntää myös Internetin käytössä. Nykyisellä tekniikalla nopeus on riittävä normaaliin Internet-käyttöön, mutta tehokäyttöön se ei välttämättä riitä. Tukholmassa olevassa SABINA-testiverkossa nopeus asiakkaalle päin on ollut 10-15 Mbps, joka on kuitenkin nopeampi kuin muut mobiilit ratkaisut. Kohdealueina Internet-palveluissa ovat sellaiset maantieteelliset alueet, joille ei ole mahdollista toimittaa kiinteää ADSL-liittymää, mutta jotka ovat digi-tv -lähettimien peittoalueella.


title: IP Datacast

text: "IP datacast" on vastaavanlainen tekniikka kuin digi-tv -tekniikka. Erona digi-tv:hen nähden on, että julkisten julkaisukanavien sijasta "IP datacast" -tekniikassa tiedot siirretään radiotietä pitkin käyttäen DVB-H-standardia. Siirrettävät tiedot voivat sisältää liikkuvaa kuvaa, ääniä, web-sivuja sekä tietokoneohjelmia.


title: IP Datacast

text: "IP datacast" –tekniikkaa käyttöön otettaessa ensimmäinen palvelu tulee olemaan perinteisten tv-lähetysten tarjoaminen matkapuhelimiin ja muihin mobiililaitteisiin. Tulevaisuudessa tekniikkaa voidaan käyttää myös muunlaisen datan lähettämiseen. Tulevia palveluja ovat mm. verkkopelit, verkkokaupat, pankkipalvelut, viranomaispalvelut, ohjelmat ja sovellukset.


title: IP Datacast

text: "IP datacastin" perusidea on samankaltainen kuin Internetissä, joskin yhdellä merkittävällä erolla. "IP datacast" on suunniteltu massavastaanottoon ja signaalilla voi olla tuhansia vastaanottajia samaan aikaan. Tämä eroaa Internetistä, jossa pyydetty WWW-sivu palautuu koneeseen, joka sitä pyysi.


title: IP Datacast

text: "IP datacast" –tekniikka on mobiililaitteissa toimivaa digi-tv -tekniikkaa. Tämä vaatii päätelaitteelta muutamia ominaisuuksia, jotka eroavat varsinaisesta digi-tv:stä. Eroavaisuudet on lueteltu alla olevassa taulukossa.


title: IP Datacast

text: Mobiilitelevisiossa on pieni näyttö, jolle riittää pieni kuva. Luonnollisesti pienen kuvan lähettäminen ei vaadi yhtä paljon tiedonsiirtokapasiteettia kuin suuren kuvan lähetys. Korkealaatuisen kuvan lähetys vaatii 128 – 384 kbs yhtä kanavaa tai toisin sanoen tv-ohjelmaa varten. Tämän ansiosta on mahdollista lähettää 50 – 80 tv-ohjelmaa samaan aikaan yhden verkon kautta. Vertailun vuoksi tavallisessa digi-tv:ssä voidaan lähettää 3-5 tv-kanavaa yhden verkon kautta.


title: IP Datacast

text: Yksi suuri ongelma mobiilitelevisiotekniikassa on virransyöttö. Ongelma on ratkaistu käyttämällä vastaanottimissa "time-slicing"-tekniikkaa, jota DVB-H tukee. Tekniikassa vastaanotin ottaa vastaan huippunopeudella yhden lähetysjakson, purskeen, joka puskuroidaan ja näytetään katsojalle oikeaan aikaan. Purskeiden välillä vastaanotin sammutetaan. Näin säästetään kallisarvoista virtaa.


title: IP Datacast

text: "IP datacast" -tekniikka antaa mahdollisuuden tarjota kaikkia samoja sovelluksia, kuin ”tavallinen” digi-tv. Sovelluksia ja palveluja on suuria määriä, joten niiden hallintaan tarvitaan elektroninen palveluopas eli ESG ("Electronic Service Guide").


title: IP Datacast

text: ESG toimii samaan tapaan kuin elektroninen ohjelmaopas digi-tv:ssä. Se näyttää käytettävissä olevat palvelut käyttäjälle ja voi myös näyttää mikä latauksen ("download") tila on; milloin aikataulutetut palvelut on lähetetty ja milloin ne lähetetään uudelleen.


title: IP Datacast

text: DVB-palvelut voidaan jakaa kahteen ryhmään:


title: IP Datacast

text: Viimeksi mainitut voidaan jakaa vielä "streaming"-palveluihin, interaktiivisiin palveluihin ja ei-vuorovaikutteisiin palveluihin. Nämä TV:stä riippumattomat palvelut voidaan lähettää multiplex-tyyppisenä data-palveluna. Toisaalta palvelut voidaan jakaa myös vastaanottotavan mukaan kiinteisiin palveluihin tai mobiilipalveluihin. Molemmilla voi olla hyvin erityyppisiä palveluja. Yhteysnopeus on kiinteillä palveluilla huomattavasti nopeampi kuin mobiilipalveluilla.


title: IP Datacast

text: "Streaming"-palvelut eli jatkuvana lähetyksenä tulevat palvelut sisältävät sekä data- että audiopalveluita. Esimerkkejä näistä palveluista ovat:


title: IP Datacast

text: "Streaming"-palvelut eroavat video- ja audiotiedostojen lataamisesta. Bittivirran sisältöä ei "streaming"-palveluissa voi normaalisti tallentaa päätelaitteeseen, vaan sisältö on katsottava samaan tahtiin kuin sitä lähetetään. Sisällön katsominen on mahdollista aloittaa myös kesken lähetyksen. Näin ollen "streaming"-palvelut toimivat samaan tapaan kuin normaali televisiolähetys. Tosin on mahdollista siirtää katseluajankohtaa rajoitetusti (esim. yksi tunti) tallentamalla lähetystä päätelaitteen muistiin.


title: IP Datacast

text: Todellinen interaktiivinen palvelu vaatii pääsyn verkkoon, joka voi olla yksisuuntainen paluukanava tai varsinainen kahdensuuntainen vuorovaikutteinen kanava. Interaktiivinen palvelu voi esimerkiksi olla:Yksi esimerkki interaktiivisista palveluista on elokuvan lipunvarauspalvelu. "IP datacast" lähettää käyttäjän pyytämät elokuvien mainokset, elokuvalistan, esitysajat, teatterin sijainnin ja vapaat paikat. Käyttäjä tekee haluamansa valinnat ja lähettää varaustiedot paluukanavaa pitkin. Tilausvahvistus voidaan toimittaa vielä esimerkiksi tekstiviestinä.


title: IP Datacast

text: Ei-interaktiiviset palvelut eivät vaadi toimiakseen paluukanavaa. Tämänkaltainen palvelu on samantyyppinen kuin Internetin käyttö "offline"-tilassa, jossa yön aikana tarvittava data ladataan käyttäjän kiintolevylle.


title: IP Datacast

text: Esimerkkejä ei-interaktiivisista palveluista ovat:


title: IP Datacast

text: "IP datacastia" voidaan käyttää suurien tiedostojen, ohjelmien ja pelien jakeluun käyttäjille. Esimerkiksi:Digi-tv mahdollistaa myös Internet-palvelujen toimittamisen. Erityisesti alueilla, joille ei ole mahdollista toimittaa xDSL-yhteyttä, digi-tv on hyvä yhteystyyppi. Digi-tv-yhteydellä nopeus asiakkaalle päin on oletettavasti 256 kbps, joka on riittävä yleisimmin käytettyihin Internet-palveluihin. Palveluntarjoajalle päin tuleva liikenne voidaan hoitaa joko GPRS-tekniikalla tai 3G-tekniikalla.


title: IP Datacast

text: Päätelaitteena käyttäjällä on tietokone tai vastaava mobiililaite, jonka tulee sisältää tarvittavat myötä- ja paluusuunnan laitteet sekä ohjelmiston palvelun tarvitseman verkkoyhteyden muodostamiseksi. Fyysinen siirtoyhteys asiakkaalle päin on toteutettu samanaikaisten käyttäjien ja siirtotarpeen mukaan jaetussa digi-tv-kanavassa. Digi-tv-kanava voi olla toteutettu joko maanpäällisessä verkossa tai langattomasti. Yhteys palveluntarjoajalle päin toteutetaan kiinteän tai mobiiliverkon modeemin avulla. Perussovelluksina on WWW, sähköposti ja tiedostojen lataus. Palvelun käyttäjälle näkyvät käyttökustannukset aiheutuvat palveluoperaattorin veloittamasta DVB-siirtoyhteyden käytöstä ja paluukanavan kustannuksista.


title: IP Datacast

text: Liittymäoperaattorin kannalta palvelu tähtää käyttäjiin, joilla ei ole kiinteää liittymää ja jotka normaalisti tukeutuvat GPRS-modeemiin. Näille käyttäjille palvelu tarjoaa GPRS-palvelua nopeamman siirtoyhteyden, jolloin mm. suurien tiedostojen avaaminen on mielekästä. Palvelu voi olla joko langaton tai mobiili. Palvelu tarjoaa käyttäjälle ominaisuudet, jotka vastaavat kaapelimodeemitasoista Internet-käyttöä. Paluukanavan nopeus ei riitä suurten tiedostojen siirrolle käyttäjältä verkkoon; samoin erittäin nopeaa vasteaikaa vaativat palvelut, kuten verkkopelit, eivät tule kysymykseen. Sen sijaan palvelu täyttää hyvin tyypillisen Internet-käytön vaateet (www, email). Ensisijaiset asiakkaat tulevat löytymään alueilta, joille ei ole mahdollista toimittaa kiinteää xDSL-yhteyttä.


title: IP Datacast

text: Kehitystrendinä laajakaistaliittymissä on tällä hetkellä Internet-käytön muuttuminen hyvin asymmetrisesta surffailusta symmetrisempään suuntaan. Yksi syy tähän ovat ns. "peer-to-peer"- eli vertaisverkkopalvelut, jotka vievät tällä hetkellä Internet-operaattorien liikenteestä jo yli 60 %. Kaistantarve jakaantuu epätasaisesti tavallisiin käyttäjiin ja tehokäyttäjiin: 10 prosenttia käyttäjistä vie 50 prosenttia kokonaiskapasiteetista. Internetkäytön monipuolistuminen luo painetta lisätä liittymäkohtaista kapasiteettia.


title: IP Datacast

text: Jaetuissa verkoissa osa liittymistä oletetaan passiivisiksi, eli kaikkiin ei siirretä samaan aikaan dataa, joten kapasiteettia voidaan ylivarata. Yleisten verkkojen, kuten Internetin resurssit ovat aina joltakin osin jaettuja, jolloin palvelimelta yksittäiselle liittymälle siirrettävän datan siirtonopeus riippuu koko siirtoketjun senhetkisestä kuormituksesta. Jos liittymän kaistanmitoitustarve kasvaa voimakkaasti, DVB:llä ei pystytä toteuttamaan palvelun vaatimaa kapasiteettia pienentämättä solukokoa. On huomioitava, että juuri kattava solukoko DVB-signaalin 70 km kantaman ansiosta ja rinnakkaisuus digitaalisten televisiolähetysten kanssa tekisi siirtomediasta erityisen kustannustehokkaan keskitetyn ratkaisun.


title: IP Datacast

text: Tietoyhteiskunta etenee edelleen langattomuuden ja mobiilien sovellusten suuntaan. IP datacastin käyttäminen tässä langattomuudessa on yksi varteenotettava vaihtoehto. Palvelut ovat hyvin erilaisia, kuin tavallisessa digi-tv-verkossa ja tämä tekee osaltaan IP datacastista erittäin mielenkiintoisen.


title: Bristol

text: Bristol () on Lounais-Englannissa sijaitseva vanha satamakaupunki ja hallintoyksikkö, joka sijaitsee 169 kilometriä Lontoosta länteen ja Cardiffista 39 kilometriä itään. Vuoden 2014 arvion mukaan kaupungin asukasluku on 437 500, ja sen arvioidaan saavuttavan puoli miljoonaa vuonna 2039. Bristol on Englannin kuudenneksi ja Yhdistyneen kuningaskunnan kahdeksanneksi suurin kaupunki.


title: Bristol

text: Bristol sai piirikunnan asemansa vuonna 1373. 1200-luvulta lähtien se oli puolen vuosituhannen ajan maan suurimpia kaupunkeja Lontoon jälkeen yhdessä Yorkin ja Norwichin kanssa, kunnes 1700-luvun lopulla, teollisen vallankumouksen aikana, Liverpool, Manchester ja Birmingham kasvoivat nopeasti.


title: Bristol

text: Bristol sijaitsee lähellä Bathin ja Gloucesterin historiallisia kaupunkeja ja se rajoittuu Somersetin ja Gloucesterin piirikuntiin. Kaupunki on rakentunut Avon-joen ympärille ja sillä on myös hieman rantaviivaa. Bristol on myös lääninsä laajin kulttuurikeskus, työllistäjä ja kouluttaja.


title: Bristol

text: Bristol on yksi Ison-Britannian lämpimimmistä ja aurinkoisimmista kaupungeista. Sen vuosittainen keskilämpötila on 10,2–12 °C ja aurinko paistaa siellä 1541–1885 tuntia vuodessa. Kaupunki on osittain Mendip Hillsin suojassa, mutta Bristolin kanaalin ja suistoalueen takia sademäärä on sama kuin maan keskiarvo, 741–1060 mm vuodessa. Bristolissa sataa ympäri vuoden, mutta syksyt ja talvet ovat kosteinta aikaa. Myös Atlantin valtameri vaikuttaa kaupungin ilmastoon, pitäen keskilämpötilan nollan yläpuolella ympäri vuoden, vaikkakin kylmemmän talven aikana on hallaa. Kesät ovat kuivempia ja lämpimiä, kun taas keväiden sää vaihtelee talvisemmasta kesäisempään.


title: Bristol

text: Bristolin arkkitehtuuri on vaihtelevaa ja se edustaa monien eri aikakausien tyylejä. 1800-luvun puolivälissä kaupungissa kehittyi oma ainutlaatuinen arkkitehtuurin tyylinsä, Bristol Byzantine. Kaupungissa on myös hyvin nähtävissä Ison-Britannian arkkitehtoniset aikakaudet. Bristolissa on myös joitakin 1100-luvun jälkeen rakennettuja kirkkoja.


title: Bristol

text: Kaupungin historiallisen keskustan ulkopuolella on muutamia Tudor-kaudella varakkaille kauppiaille rakennettuja kartanoita. Samalta aikakaudelta on säilynyt myös vaivaistentaloja ja majataloja.


title: Bristol

text: Yksi Bristolin tunnetuimmista nähtävyyksistä on Avon Gorgen ylittävä "Clifton Suspension Bridge" -silta. Ensimmäiset suunnitelmat sillan rakentamisesta alueelle tehtiin jo vuonna 1754. Vuonna 1829 julistettiin sillan suunnittelukilpailu. Sopivaa suunnitelmaa ei kuitenkaan vielä ensimmäisessä kilpailussa löydetty, joten järjestettiin toinen kilpailu, jossa projektin pääinsinööriksi nimitettiin tuolloin 23-vuotias Isambard Kingdom Brunel, josta myöhemmin kehittyi yksi teollisen vallankumouksen ajan tunnetuimmista insinööreistä. Työt aloitettiin vuonna 1831 ja saatiin päätökseen vasta 1864 Brunelin kuoleman jälkeen.


title: Bristol

text: Bristolin keskusta kärsi toisen maailmansodan pommituksista. Ensimmäinen pommitus tapahtui Pitkäperjantaina vuonna 1940, jolloin Bristolin keskustaa pommitettiin palopommeilla. Suuri osa keskustan rakennuksista tuhoutui ja noin 1 000 ihmistä kuoli.


title: Bristol

text: Bristolilla on kaksi Football League -seuraa, Bristol City FC ja Bristol Rovers FC, sekä joitakin Football Leagueen kuulumattomia seuroja. Bristol City perustettiin vuonna 1897. Se tuli toiseksi vuoden 1907 Ykkösliigassa, mutta hävisi FA Cupissa Manchester Unitedille vuonna 1909. Seura palasi kuitenkin takaisin huipputasolle vuonna 1976, mutta putosi äkillisesti nelosliigaan. Bristol Rovers on Bristolin vanhin ammattijalkapalloseura. Se perustettiin vuonna 1883 ja se kuuluu Ykkösliigaan. Rovers on ollut vanhan Kolmosliigan (nykyisen Ykkösliigan) mestari vuosina 1952/53, ja 1989/90, Watney Cupin voittaja vuosina 1972 ja 2006/07, ja ollut toisena Football League Trophyssa.


title: Bristol

text: Bristolissa on myös rugby- ja krikettiseurat, ja se toimii myös jokavuotisen puolimaratonin näyttämönä. Kaupungissa on myös monia muita urheiluseuroja, kuten Bitton Road Runners ja Westbury Harriers.


title: Bristol

text: Vuonna 2009 liigajääkiekko palasi kaupunkiin ensimmäistä kertaa seitsemääntoista vuoteen, kun uudelleen muodostettu Bristol Pitbulls pääsi Englannin liigaan.


title: Bristol

text: "Bristol International Balloon Fiesta" on Yhdistyneen kuningaskunnan kuumailmapalloilun päätapahtuma, mikä pidetään joka vuosi Ashton Courtissa, kaupungin länsiosassa. Tapahtuma on suosittu, ja kuumailmapalloja lähetetään matkaan jo aikaisin aamulla. Itse tapahtuma ja tivoli viihdyttävät kävijöitä koko päivän ajan.


title: Bristol

text: Bristolilla on kaksi päivälehteä, "Western Daily Press" ja "Bristol Evening Post", ilmainen viikkolehti Bristol Observer, sekä bristolilainen versio ilmaisesta Metro-lehdestä. Ne kaikki ovat Daily Mail and General Trust -yrityksen omistamia. Paikallinen viikoittain ilmestyvä aikakauslehti "Venue" kertoo kaupungin musiikki-, taide- ja teatteritapahtumista, ja se on Daily Mail and General Trust:n tytäryhtiön Northcliffe Median omistuksessa.


title: Bristol

text: Bristol Media on kaupungin mediatalo, joka työllistää yli 1600 henkilöä. Kaupungilla on muutama paikallinen radiokanava, mukaan lukien BBC Radio Bristol, Classic Gold 1260, Kiss 101 ja Star 107.2, sekä kaksi opiskelijaradiokanavaa "Hub Radio", joka on University of the West of Englandin radio ja BURST, joka on University of Bristolin radio. Bristol tuottaa myös sellaisia tv-ohjelmia kuin "The West Country Tonight", "Sairaalaelämää" ja "Ota tai jätä". Kaupunkia on myös käytetty esimerkiksi "Mistresses" ja "Skins – liekeissä" -sarjojen kuvauspaikkana.


title: Bristol

text: Bristolilaiset puhuvat erityistä murretta, missä "r"-kirjain lausutaan, kuten sanassa "car". Tälle murteelle on myös ominaista "a" tai "o" -kirjaimiin päätyvien sanojen loppuun lisättä 'l', joten esimerkiksi sanasta "area" tulee "areal". Lisäksi suuntaan viittaaviin kysymyksiin lisätään ylimääräinen "to" tai sillä korvataan "at"-prepositio. Miespuolista henkilöä tarkoittavalla sanalla "he" saatetaan myös korvata sana "it". Esimerkiksi "Where's that?" muotoiltaisiin "Where's he to?".


title: Bristol

text: Yhdistyneen kuningaskunnan vuoden 2001 väestönlaskennassa 60 % bristolilaisista oli kristittyjä, 25 %:lla ei ollut uskontoa, 9 % ei vastannut kysymykseen ja 2 % oli islamilaisia.


title: Bristol

text: Bristolissa on monia kristillisiä kirkkoja, joista merkittävimpiä ovat anglikaaninen Bristolin tuomiokirkko ja St. Mary Redcliffe, ja roomalaiskatolinen Cliftonin tuomiokirkko. Toisinajattelijoiden rukoushuoneisiin kuuluvat muun muassa Buckinghamin baptistirukoushuone ja John Wesleyn "Uusi huone" Broadmeadissa.


title: Bristol

text: Muita uskontoja kaupungissa palvelee neljä moskeijaa, muutamat buddhalaiset meditointikeskukset, hindutemppeli, ortodoksiset synagogat ja neljä sikhiläistä temppeliä.


title: Bristol

text: Bristolissa on kaksi yliopistoa, Bristolin yliopisto ja Länsi-Englannin yliopisto eli University of the West of England (UWE), entinen Bristolin teknillinen korkeakoulu, joka sai yliopiston aseman vuonna 1992. Bristolin yliopistossa on 19 000 opiskelijaa, joista monet tulevat yksityiskouluista. UWE:ssa on noin 30 000 opiskelijaa, joista suurin osa tulee valtion kouluista, ja se on kaupungin kahdesta yliopistosta suurempi. Kaupungissa on myös monia korkeamman asteen oppilaitoksia, jotka tähtäävät A-tason kokeisiin. Tällaisia kouluja ovat esimerkiksi City of Bristol College ja Filton College, sekä kolme kristillistä collegea, Trinity College, Wesley College ja Bristol Baptist College. Kaupungissa on myös vuonna 1946 perustettu teatterikoulu Bristol Old Vic Theatre School, joka toimii yhteistyössä UWE:n kanssa.


title: Bristol

text: Bristolissa on 129 esikoulua ja ala-astetta, 17 yläastetta ja kolme muuta oppilaitosta. Siellä on maan toiseksi suurin yksityiskoulujen keskittymä Pohjois-Lontoon jälkeen. Kaupungissa olevia yksityiskouluja ovat Colston's Girls' School, Clifton College, Clifton High School, Badminton School, Bristol Cathedral Choir School, Bristol Grammar School, Redland High School, Queen Elizabeth's Hospital School (kaupungin ainoa poikakoulu) ja Red Maids' School, minkä sanotaan olevan Englannin vanhin tyttökoulu. Sen perusti John Whitson vuonna 1634. Bristolissa on myös Britannian ensimmäinen tyttöjen koulukoti, jonka Mary Carpenter perusti vuonna 1854 runoilija Lord Byronin leskirouvan rahallisen tuen avulla.


title: Bristol

text: Vuonna 2005 Britannian valtiovarainministeri palkitsi Bristolin siteet tieteeseen ja teknologiaan nimeämällä sen yhdeksi kuudesta "tiedekaupungista", sekä lupaamalla rahoituksen tieteen kehitykseen Emerson's Green -puistoon suunnitellulle 300 miljoonan punnan tiedepuistolle. Tiedekoulultus sekä kahdessa yliopistossa ja Southmead Hospitalissa tehtävä tutkimustyö ovat kaupungille tärkeitä. Kaupungissa on myös asunut tieteellisiä neroja, kuten 1800-luvun kemisti Humphry Davy ja vuoden 1933 Nobel-voittaja, fyysikko Paul Dirac, jolla oli merkittävä vaikutus kvanttimekaniikan kehittämisessä. Bristolin yliopistossa fysiikan professorina toiminut Cecil Frank Powell palkittiin Nobel-palkinnolla vuonna 1950 ydinreaktion valokuvausmenetelmän kehittämisestä ja mesonien havaitsemisesta menetelmänsä avulla. Kaupunki on myös planeettatutkija Colin Pillingerin ja psykologi Richard Gregoryn kotikaupunki.


title: Bristol

text: Bristolissa on kaksi rautatieasemaa, Bristol Temple Meads ja Bristol Parkway. Bristol Temple Meads sijaitsee lähellä kaupungin keskustaa ja sieltä kulkee pikajunia säännöllisesti muun muassa Lontoon Paddingtoniin. Bristol Parkway sijaitsee kaupungin pohjoisosassa ja sieltä kulkee pääasiassa pikajunia Cardiffin ja Lontoon välillä.


title: Bristol

text: Kaupunki on yhdistetty tiellä M4-moottoritien itä-länsisuunnan akselille, mikä kulkee Lontoosta Länsi-Walesiin ja M5-moottoritien pohjois-lounaissuunnan akselille, mikä kulkee Birminghamista Exeteriin. Piirikunnassa kulkee myös M49-moottoritie, mikä leikkaa lännessä lyhyesti M4:n ja M5:n.


title: Bristol

text: Bristolissa sijaitsee myös lentokenttä, Bristolin kansainvälinen lentoasema, mihin on tehty mittavia investointeja sitten vuoden 2001.


title: Bristol

text: Kaupungin julkinen liikenne koostuu laajalti linja-autoliikenteestä, jota tarjoaa esimerkiksi First Group, entiseltä nimeltään Bristol Omnibus Company, ja Ulink, joka palvelee pääasiassa yliopistojen ja etenkin UWE:n opiskelijoita. Bristolin linja-autoliikennettä on kritisoitu laajalti epäluotettavaksi ja kalliiksi, ja vuonna 2005 First Group sai sakot myöhästelyistä ja turvallisuuden rikkomisesta. Yksityisautoilla liikkuminen on Bristolissa varsin yleistä ja kaupunki kärsii ruuhkista, mitkä maksavat sille noin 350 miljoonaa puntaa joka vuosi.


title: Bristol

text: Bristol on moottoripyöräystävällinen kaupunki, se sallii moottoripyöräilijöiden käyttää suurinta osaa kaupungin bussikaistoista ja tarjoaa ilmaisen turvallisen pysäköinnin.


title: Bristol

text: Vuodesta 2000 alkaen kaupunginvaltuusto on pitänyt kevyen raideliikenteen paikallisessa liikennesuunnitelmassaan, mutta on ollut haluton rahoittamaan sitä. Euroopan Unioni tarjosi hankkeeseen rahoitusta, mutta liikenneministeriö ei antanut siihen tarvittavaa lisärahoitusta.


title: Bristol

text: Bristol nimettiin vuonna 2008 Englannin ensimmäiseksi "pyöräilykaupungiksi". Vuonna 2014 vertailtiin, kuinka helppoa Englannin eri kaupungeissa oli elää ilman henkilöautoa. Bristol tuli 7. sijalle 29 kaupungin joukossa.


title: Kuusumun Profeetta

text: Kuusumun Profeetta on porilainen yhtye, joka perustettiin vuonna 1994 englanninkielisellä nimellä Moon Fog Project (myöhemmin Moon Fog Prophet). Yhtyeen musiikkia on yleensä kutsuttu progressiiviseksi rockiksi, mutta vaikutteita on paljon myös folk rockista sekä 1960-luvun lopun psykedeelisestä musiikista ja joillakin levyillä jopa metallimusiikista. Erityisen persoonalliseksi yhtyeen musiikin tekevät sen keulahahmon Mika Rätön mystiset sanoitukset ja omalaatuinen laulutyyli. Kuusumun Profeetta on julkaissut yhteensä kymmenen studioalbumia, joista kuusi on suomen- ja neljä englanninkielisiä. Lisäksi yhtyeeltä on ilmestynyt yksi DVD.


title: Kuusumun Profeetta

text: Kuusumun Profeetta saavutti kriitikoiden suosion jo ensimmäisillä suomenkielisillä albumeillaan "Kukin kaappiaan selässään kantaa" (2001) ja "Jatkuvasti maailmaa pelastamaan kyllästynyt supersankari" (2002), kunnes vuoden 2004 "Sanansaattaja oraakkeli salamurha hyökkäysvaunu" saavutti jo kaupallistakin menestystä nousemalla Suomen virallisella listalla sijalle 27. Neljäs suomenkielinen albumi "Hymyilevien laivojen satama" julkaistiin vuonna 2006.


title: Kuusumun Profeetta

text: Kuusumun Profeetan levy-yhtiö on Ektro Records, ja yhtyeen muusikoita soittaa myös muissa levy-yhtiön porilaisyhtyeissä kuten Circle, Lowlife Rock'n'Roll Philosophers, Magyar Posse, Stalwart sekä Rättö ja Lehtisalo.


title: Intef I

text: Intef I oli Egyptin ensimmäisen välikauden 11. dynastian aikaan vuosina 2125–2112 eaa. hallinnut faarao.


title: Intef I

text: Intefiä pidetään yleisesti 11. dynastian perustajana vaikka hänen isänsä Mentuhotep I lasketaan myös 11. dynastiaan. Intef otti käyttöönsä Horus-nimen sekä kartussiin kirjoitetun nimen, näin julistautuen Egyptin faaraoksi. Hierakleopoliksessa olleet paikalliset kuninkaat eivät kuitenkaan alistuneet hänen valtaansa, joten Intefin julistautuminen aiheutti sisällissodan. Vaikka Hierakleopoliksen kuninkaat olivat taloudellisesti ja sotilaallisesti Intefiä voimakkaampia, eivät he saaneet aikaan, erimielisyyksistään johtuen, yhtenäistä vastarintaa.


title: Intef I

text: Intef hallitsi Thebasta käsin ja valloitti pohjoisesta Koptoksen ja Denderan sekä etelästä useita kaupunkeja aina el-Kabiin asti. Intef sai alistettua myös Hierakonpoliksen valtaansa, tavoitteenaan yhdistää Ylä- ja Ala-Egypti ja palauttaa vanhan valtakunnan aikainen vauraus Egyptiin.


title: Intef I

text: Intefiin viitataan Thutmosis III:n aikaisessa ""esi-isien salissa"" tittelillä ""lääninherra ja perintöprinssi"". Eräässä steelassa häneen yhdistetään titteli ""perintöprinssi ja mahtava Theban läänin lääninherra"". Denderasta löytyneessä steelassa on taas käytettyä titteliä ""mahtava etelän prinssi"". Intef saattoi siis mahdollisesti olla ensimmäistä välikautta edeltävän kuninkaallisen suvun perillinen. Tämä mahdollisesti auttoi hänen valtaannousuaan.


title: Intef I

text: Intefin oletetaan kuolleen jo hyvin nuorena. Arviot ovat yleensä 20 ja 30 vuoden välillä. Intef haudattiin kallioon hakattuun hautaan Thebassa. Hautapaikalla on useita samankokoisia hautakammioita joiden oletetaan olevan Intefin perheelle tarkoitettuja.


title: Hannu Manninen

text: Hannu Kalevi Manninen (s. 17. huhtikuuta 1978 Rovaniemi) on suomalainen uransa lopettanut yhdistetyn hiihtäjä. Manninen edusti Ounasvaaran hiihtoseuraa.


title: Hannu Manninen

text: Manninen on maailmancupin osakilpailuvoittojen määrällä mitattuna yhdistetyn historian menestynein urheilija.


title: Hannu Manninen

text: Manninen voitti yhdistetyn maailmancupin neljästi peräkkäin kausina 2003–2004, 2004–2005, 2005–2006 ja 2006–2007. Kauden 2005–2006 voiton hän varmisti jo tammikuun lopussa kun vielä kuusi osakilpailua oli jäljellä. Manninen voitti yhteensä 48 maailmancupin osakilpailua, mikä on yhdistetyn urheilijoista eniten. Hän osallistui urallaan 191 maailmancupin osakilpailuun. Joukkuekilpailuissa hän on olympiavoittaja Salt Lake Cityn olympialaisista 2002 ja maailmanmestari Ramsaun kisoista 1999 ja Sapporosta 2007. Sapporon kisoissa hän voitti myös sprinttikisan, mikä oli hänen ensimmäinen ja ainoaksi jäänyt henkilökohtainen aikuisten arvokilpailumitali. Nuorten MM-kultaa hän voitti vuonna 1995.


title: Hannu Manninen

text: Manninen kilpaili kansainvälisellä tasolla myös maastohiihdossa. Maastohiihdon maailmancupissa hän osallistui kolmesti sprinttikilpailuun parhaan sijoituksen ollessa kahdeksas joulukuussa 2002 Sveitsin Linzissä. Salt Lake Cityn olympialaisissa 2002 Manninen osallistui myös sprinttihiihtoon sijoittuen kahdeksanneksi, mikä oli Suomen mieshiihtäjien paras sijoitus kyseisistä olympialaisista. Maastohiihdon Suomen mestaruuskilpailuista Mannisella on kultamitali sprinttihiihdosta vuodelta 2002 ja viides sija 50 kilometrin vapaan tyylin kilpailusta vuodelta 2005. Hän on osallistunut myös Tukholman maratonille vuonna 2011, sijoitus 256.


title: Hannu Manninen

text: Toukokuun lopulla 2008 Manninen ilmoitti lopettavansa kilpauransa keskittyäkseen lentäjänopintoihinsa Suomen Ilmailuopistossa. Manninen palkittiin pitkästä urheilu-urastaan vuoden 2008 Urheilugaalassa.


title: Hannu Manninen

text: Syksyllä 2009 Manninen ilmoitti jatkavansa kilpauraansa. Välivuoden jälkeen ensimmäisessä maailmancupin kilpailussaan Kuusamossa marraskuussa 2009 hän sijoittui toiseksi ja voitti heti seuraavana päivänä järjestetyn kilpailun. Kuukauden mittaisen tauon jälkeen Manninen voitti 2. tammikuuta 2010 Oberhofin ensimmäisen osakilpailun.


title: Hannu Manninen

text: Lapin urheilutoimittajakerho on valinnut Hannu Mannisen neljästi "Lapin parhaaksi urheilijaksi", vvuosina 1997, 2004, 2007 ja 2010.


title: Hannu Manninen

text: Manninen lopetti uransa kesällä 2011 keskittyäkseen perheeseensä ja työuraansa liikennelentäjänä.


title: Hannu Manninen

text: Manninen pyörsi kuitenkin päätöksensä ja osallistui vuoden 2016 yhdistetyn SM-kisoihin Taivalkoskella ja sijoittui neljänneksi, häviten pronssimitalin vain 0,3:lla sekunnilla. Hän vahvisti elokuussa 2016 kilpailevansa myös kaudella 2016–2017.


title: Hannu Manninen

text: Mannisen ensimmäisen maailmancupin kilpailun Lahdessa 7. tammikuuta 2017 sijoitus oli 18. Lahden MM-kilpailuissa 2017 hän oli joukkuekilpailussa viides. Maaliskuussa 2017 Manninen ilmoitti jatkavansa uraansa ainakin vuoden 2018 talviolympialaisiin saakka. Pyeongchangin olympialaisissa Manninen sijoittui normaalimäen kilpailussa sijalle 23, minkä lisäksi hän oli mukana kuudenneksi sijoittuneessa Suomen viestijoukkueessa.


title: Hannu Manninen

text: Manninen palkittiin maaliskuussa 2018 Holmenkollen-mitalilla. Hän oli 16. suomalaisurheilija joka on saanut kyseisen mitalin. Se on korkein ja arvostetuin palkinto, jonka hiihtourheilija voi Norjassa saada. Palkintoa on jaettu vuodesta 1895 lähtien.


title: Hannu Manninen

text: Manninen lopetti uransa vuoden 2018 salpausselän kisojen jälkeen.


title: Hannu Manninen

text: Hannu Manninen on naimisissa Heli Mannisen kanssa ja heillä on kolme poikaa , vuonna 2008 ,2011, ja 2013 syntyneet lapset. Hänen sisarensa Pirjo Muranen on maastohiihdon kolminkertainen maailmanmestari. Myös isoveli Kari Manninen kilpaili yhdistetyn maailmancupissa vuosina 1996–2000 osallistuen yhdeksään osakilpailuun. He asuvat nykyään Vihdissä, ja Vaimo työskentelee opettajana.


title: Hannu Manninen

text: Manninen valmistui Suomen Ilmailuopistosta lentoperämieheksi keväällä 2011 ja on sen jälkeen työskennellyt ensin Nordic Regional Airlinesilla ja vuodesta 2016 alkaen Finnairilla.


title: Mokša (hindulaisuus)

text: Mokša (sanskritia; devanagari: मोक्ष; IAST: "mokṣa") on elämän päämäärä hindulaisuudessa. Ihmisen sielu ("atman") yhtyy maailmansieluun ("brahman"). Näin ihminen vapautuu jälleensyntymän syklistä ("samsara").


title: Mokša (hindulaisuus)

text: Hindulaiset askeetit eli sadhut omistavat koko elämänsä mokšan tavoittelulle. Muiden ihmisten elämä hindulaisuudessa on tasapainottelua velvollisuuksien täyttämisen eli dharman ja mokšan tavoittelun välillä.


title: Wipeout

text: Wipeout (tyyliteltynä WipEout) on Psygnosisin kehittämä ajopelisarja.


title: Wipeout

text: Peli ei ole tavanomainen kilpa-ajopeli; autojen sijasta pelaaja ohjaa radan päällä leijuvia futuristisia aluksia. Tämän lisäksi pelaaja voi poimia radalta puolustusvälineitä (kuten suojia ja autopilotteja) sekä aseita, joita voi käyttää vastustajiin.


title: Wipeout

text: Ensimmäinen peli osui yhteen PlayStationin julkistuksen kanssa, ja kohdeyleisönä olivat vanhemmat pelaajat. Nämä pelit vaikuttivat peliteollisuuteen, ja videopeleistä tuli erittäin suosittuja parikymppisten pelaajien keskuudessa.


title: Wipeout

text:
Alkuperäinen "Wipeout" julkaistiin Euroopassa yhdessä PlayStationin kanssa syyskuussa 1995. Kyseessä oli myös konsolin ensimmäinen ei-japanilainen peli. Peli julkaistiin Yhdysvalloissa 2 kuukautta myöhemmin. Peli nousi kaikilla alustoilla pelilistojen kärkeen; Euroopassa ja Pohjois-Amerikassa myytiin yhteensä 1,5 miljoonaa kappaletta. Peliä myydään myös PS3:lle ja PSP:lle PlayStation Storen kautta.
"Wipeout 2097" (USA:ssa "Wipeout XL") vei Wipeout-brändiä eteenpäin merkittävästi. Pelissä oli uusia ratoja, uusia aluksia ja uusia aseita, kuten erityisen näyttävä "Quake Disruptor" (joka lähetti aaltomaisen maanvyörymän rataa pitkin), joista kaikista tuli välitön menestys. Koska uusia pelaajia oli tullut huomattavasti lisää, pelissä oli helpompi oppimiskynnys samalla kun loppuradoilla vaikeustaso oli viritetty äärimmilleen veteraanipelaajia varten.


title: Wipeout

text: Pelin soundtrackillä esiintyivät mm. Prodigy, Chemical Brothers ja Underworld. Red Bull-energiajuomaa mainostettiin näkyvästi pelissä, ja tämän ympärille järjestettiin jopa kokonainen yökerhokiertue.


title: Wipeout

text:
Useat pelisarjan fanit pitävät yhä Wipeout 2097:ä koko sarjan parhaimpana.
Seuraavaksi oli vuorossa pelisarjan Nintendo 64-versio. Pelin julkaisuoikeudet menivät Midwaylle, ja julkaisu tapahtui joulun tienoilla. Peli oli Nintendo-alustan myydyimpiä. Ensimmäistä kertaa mukana oli neljän pelaajan moninpeli. Radat olivat käytännössä samoja kuin Wipeout 2097:ssa, niille oli annettu vain uudet nimet.
Pelisarja oli ollut unohduksissa kolmen vuoden ajan, kunnes "Wip3out" julkaistiin Euroopassa 8. syyskuuta. Designers Republic oli valinnut radoille ja menuille huomattavasti yksinkertaisemman ja neutraalimman värimaailman. Useimpien fanien mielestä analogikontrolli oli pelin tärkein uudistus. Toinen uudistus oli jaetun kuvaruudun käyttö kaksinpelissä, mikä oli ilmeisesti huomattavan hankalaa toteuttaa PlayStationin laitevaatimuksilla. Tästä huolimatta kaksinpeli oli kuitenkin yhtä nopeaa kuin yksinpeli. Wip3out julkaistiin USA:ssa nimellä "WipEout 3".


title: Wipeout

text: Vaikka "Fusion"issa oli näyttävä ulkoasu sekä leveämmät ja pidemmät radat, itse pelattavuus kärsi pahasti. Fanien mielestä peruskonseptiin oli tehty useita tarpeettomia muutoksia, jolloin lopputulos ei ollut enää aito Wipeout vaan varsin tavanomainen futuristinen kilpa-ajopeli. Pelaajat valittivat useista pelillisistä ratkaisuista, kuten lentoajan puutteesta, "radattomista" alueista, aseiden ja alusten epätasapainoisuudesta, epärealistisesta päivitysjärjestelmästä, looppien ja oikoteiden lisäämisestä sekä pelin sarjakuvamaisesta ulkoasusta.


title: Wipeout

text: Uusi Zone-moodi osoittautui fanien keskuudessa erittäin suosituksi. Zonessa on tarkoitus ajaa mahdollisimman monta kierrosta samalla kun aluksen nopeus hitaasti kasvaa. Peli päättyy, kun energiasuoja on tuhoutunut. Good Technology hoiti menusuunnittelun ja mainostamisen Designers Republicin sijasta, joka oli hoitanut kaikki aikaisemmat pelit.


title: Wipeout

text: Jokaisella alueella on kolme rataa.Soundtrackia ei koskaan julkaistu kaupallisesti, mutta osaava voi purkaa musiikkitiedostot pelin datatiedostoista. Lisäksi kappaleet 3, 8, 16, 17 ja 19 on julkaistu vain pelissä.


title: Wipeout

text:
"Wipeout Pure" siirtää pelisarjan Sonyn uudelle PlayStation Portable-konsolille. Peli julkaistiin yhdessä PSP:n jenkkiversion julkistamisen yhteydessä. Kehittäjät halusivat palata Wipeout 2097:n pelituntumaan sekä tehdä erinäisiä muutoksia ratasuunnitteluun. Suurin ero on suojien uudelleenlataamiseen tarvittavien varikkoalueiden puuttuminen. Pelaaja pystyy nyt täydentämään energiavarastonsa imemällä aseen energiat alukseensa.
"WipEout Pulse" on vuonna 2007 julkaistu peli PlayStation 2:lle ja PlayStation Portablelle.


title: Wipeout

text: "WipEout HD" on vuonna 2008 PlayStation 3:lle julkaistu sarjan peli.


title: Wipeout

text: "WipEout 2048" on vuonna 2012 PlayStation Vitalle julkaistu sarjan peli.


title: Artakserkses

text: Artakserkses on ollut useamman kuin yhden Persian kuninkaan nimi:


title: Cotswolds

text: Cotswolds on luonnonkaunis kukkulajono Englannin sydämessä. Sen kukkulat kohoavat lähelle 300 metriä. Hallinnollisesti pääosa Cotswoldsista kuuluu Gloucestershireen, mutta se ulottuu myös Oxfordshireen, Wiltshireen, Somersetiin, Warwickshireen ja Worcestershireen.


title: Cotswolds

text: Cotswoldsin itäraja voidaan vetää Oxfordiin, pohjoisrajana pidetään Avonjokea, länsirajana Cheltenhamia. Eteläraja menee jossakin Thamesjoen laakson vaiheilla, mutta esimerkiksi Bathin ympäristössä on vielä selviä cotswoldsilaisia piirteitä.


title: Cotswolds

text: Cotswolds on tunnettu perienglantilaisista pikkukaupungeistaan ja kylistään, joiden talot on rakennettu paikallisesta kellertävästä kalkkikivestä. Keskiajalla Cotswoldsissa oli menestyksekästä villantuotantoa, ja villaporvarit sijoittivat rahojaan komeisiin kivikirkkoihin, joita kutsutaan Villakirkoiksi. Alue on hurmaavaa sekä turistien että paikallisten mielestä, ja suurkaupunkien englantilaiset hankkivatkin kakkosasuntoja ja eläkepäivien koteja Cotswoldsista.


title: Cotswolds

text: Tyypillisiä Cotswoldsin kaupunkeja ovat Broadway, Burford, Chipping Norton, Cirencester, Moreton-in-Marsh ja Stow-on-the-Wold. Cotswoldsilainen Chipping Campdenin kylä on merkittävä Arts and Crafts -liikkeen syntysijana 1900-luvun alussa.


title: Syrakusa

text: Syrakusa ( tai "Syrakousai", , , ) on kaupunki Sisilian itärannikolla Italiassa. Se on Syrakusan maakunnan pääkaupunki. Kaupungissa on runsaat asukasta.


title: Syrakusa

text: Antiikin Syrakusa nousi koko Sisilian merkittävimmäksi kaupungiksi, ja johti koko saaren kohtaloita erityisesti 400–200-luvuilla eaa. Roomalaiset valtasivat kaupungin vuonna 212 eaa., jonka jälkeen se toimi Sisilian roomalaisen provinssin pääkaupunkina. Kaupunki taantui keskiajalla 800–1000-lukujen saraseenivallan aikana, mutta kukoisti myöhemmin keskiajalla. Nykyinen Syrakusa on edelleen saaren tärkeimpiä kaupunkeja. Kaupungissa on lukuisia historiallisia nähtävyyksiä, joista monet ovat osa Unescon maailmanperintökohdetta "Syrakusa ja Pantalican nekropolis".


title: Syrakusa

text: Syrakusa sijaitsee Sisilian itärannikon eteläosassa vajaa 80 kilometriä eteläkaakkoon tulivuori Etnasta. Sen vanhakaupunki on rakennettu Ortigian saarelle, joka tunnettiin antiikin aikana nimimuodossa Ortygia. Saari on historiansa aikana ollut välillä kytkettynä kannaksella Sisilian pääsaareen, välillä taas kaivettu irti. Uudempi kaupunki on levittäytynyt pääosin Sisilian pääsaaren puolen niemelle Ortigian pohjoispuolella. Rannikolla kaupungin eteläpuolella sijaitsee laaja luonnonsatamalahti, johon laskevat Ciane- ja Anapo-joet.


title: Syrakusa

text: Antiikin ajan Syrakusa oli alun perin kreikkalainen siirtokunta, jonka perustivat Korintista tulleet asuttajat vuonna 734 eaa. Syrakusa menestyi ja perusti saarelle lukuisia omia siirtokuntiaan. Siitä kehittyi saaren merkittävin polis eli kaupunkivaltio, ja se oli ajoittain voimakkain kreikkalainen kaupunki koko keskisellä Välimerellä ja huomattava kilpailija Karthagolle.


title: Syrakusa

text: Syrakusalaiset voittivat karthagolaiset Himeran taistelussa vuonna 480 eaa. Gelonin johdolla. Kiitolliset syrakusalaiset antoivat hänelle itsevaltiuden, jossa virassa hän oli hyvämaineinen. Tämän jälkeen Syrakusaa hallitsivat yleensä tyrannit joitakin demokratian kausia lukuun ottamatta. Gelonin seuraaja Hieron kasvatti Syrakusan mahtia. Hän tuki runoilijoita ja muita taiteilijoita, joita hän kokosi hoviinsa. Heihin kuuluivat muun muassa tragediakirjailija Aiskhylos sekä runoilija Pindaros.


title: Syrakusa

text: Peloponnesolaissodan aikaan vuosina 415–413 eaa. Syrakusa joutui Ateenan hyökkäyksen kohteeksi. Syrakusalaiset saivat ateenalaisista täydellisen voiton Spartan avulla. 300-luvun eaa. alussa tyranni Dionysios voitti Karthagon ja esti sitä valtaamasta koko Sisiliaa. Laajimmillaan 300-luvulla eaa. kaupunki hallitsi koko itäistä ja keskistä Sisiliaa sekä alueita myös Suur-Kreikan puolella Italian mantereella, mukaan lukien Rhegion ja Kalabria.


title: Syrakusa

text: Kuuluisimpia syrakusalaisia on tieteilijä Arkhimedes. Hänen monia keksintöjään käytettiin kaupungin puolustukseen roomalaisia vastaan. Syrakusa oli tuolloin Karthagon liittolainen toisessa puunilaissodassa. Kaupunki kesti piiritystä kaksi vuotta ennen kuin se vallattiin 212 eaa. Tämän jälkeen Syrakusa toimi Sisilian roomalaisen provinssin pääkaupunkina. Siitä tehtiin roomalainen colonia vuonna 21 eaa.


title: Syrakusa

text: Länsi-Rooman kukistumisen jälkeen gootit valtasivat Syrakusan samoin kuin koko Sisilian. Belisarius valtasi sen Itä-Roomalle eli Bysantin valtakunnalle vuonna 535. Se säilyi Bysantilla aina 800-luvulle, jolloin sen valtasivat saraseenit. Tuolloin kaupunki oli Tauromeniumin ohella viimeisiä paikkoja saarella, joka joutui saraseeneille, ja se antautui yhdeksän kuukautta kestäneen piirityksen jälkeen vasta vuonna 878 eli yli viisikymmentä vuotta sen jälkeen, kun saraseenit olivat aloittaneet saaren valloituksen. Kaikki asukkaat surmattiin, kaupunki poltettiin ja linnoitukset tuhottiin.


title: Syrakusa

text: Syrakusa ei toipunut tästä iskusta pitkään aikaan, vaikka itse saari säilyikin asuttuna. Saraseenivaltaa kesti noin 200 vuotta. Vuonna 1085 normannit valloittivat Syrakusan ja perustivat Sisilian kuningaskunnan. Keisari Henrik VI liitti sen vuonna 1194 Pyhään saksalais-roomalaiseen keisarikuntaan. Fredrik II:n valtakaudella Syrakusa kukoisti. Anjoun ja Aragonian välisessä kamppailussa Syrakusa liittyi Aragonian puolelle ja löi Anjoun 1298, jolloin se sai espanjalaisilta hallitsijoilta palkkiona suuret etuoikeudet.


title: Syrakusa

text: Kaarle V uusi kaupungin linnoitukset 1500-luvulla, ja ne saivat nykyisen muotonsa. Kaupunkiin iski kaksi tuhoisaa maanjäristystä vuosina 1542 ja 1693 sekä rutto vuonna 1729. Enemmän tuhoa aiheuttivat kuitenkin toisen maailmansodan liittoutuneiden ja Saksan pommitukset vuonna 1943.


title: Syrakusa

text: Syrakusan nähtävyyksiin kuuluvat muun muassa kreikkalaisen teatterin ja roomalaisen amfiteatterin rauniot, latomiat eli suurikokoiset antiikin aikaiset kivilouhokset, Syrakusan katedraali ("Santa Maria delle Colonne") ja sen osana olevat Athenen temppelin jäänteet, moderni Madonna delle Lacrime -kirkko sekä lukuisat muut kirkot, Castello Maniace -linnoitus sekä Syrakusan arkeologinen museo (Museo Archeologico Regionale Paolo Orsi).


title: Anjou

text:
Anjou () on historiallinen maakunta Loiren laaksossa Länsi-Ranskassa. Se vastaa suunnilleen nykyistä Maine-et-Loiren departementtia. Maakunnan nimi tulee gallialaisesta Andecavi-heimosta.
Anjou sai kreivikunnan oikeudet 900-luvulla, herttuakunnan oikeudet vuonna 1360. Se kuului Englannin kuninkaalle 1154–1204 ennen joutumistaan Ranskalle.


title: Anjou

text: Kuningas Ludvig IX antoi 1246 Anjoun herttuan arvon veljelleen Kaarlelle, josta tuli myöhemmin Napolin ja Sisilian kuningas Kaarle I. Anjoun suku hallitsi Napolia vuoteen 1435 asti. Viimeinen Anjoun herttua kuoli 1481, ja Anjou joutui takaisin Ranskalle.


title: Anjou

text: Anjoun suvun kuninkaat hallitsivat 1300-luvulla myös Puolaa ja Unkaria. Unkarissa ensimmäinen Anjoun suvun kuningas oli Kaarle Robert, Kaarle I:n pojanpojanpoika, joka hallitsi 1310–1342. Kaarle Robertin poika Ludvig tuli Unkarin kuninkaaksi isänsä kuoleman jälkeen ja nousi 1370 myös Puolan valtaistuimelle. Ludvigin kuoltua 1382 Puolan ja Unkarin personaaliunioni hajosi. Hänen tyttärestään Mariasta tuli Unkarin ja Jadwigasta Puolan kuningatar.


title: Exeter

text: Exeter (, ) on Devonin kreivikunnan pääkaupunki Englannin lounaiskolkassa. Vuonna 2017 siellä arvioitiin elävän 127 300 asukasta. Se on Plymouthin ohella toinen Devonin kahdesta suuresta kaupungista.


title: Exeter

text: Exeter sijaitsee Exe-joen varrella. Exeterin kanava ohittaa jokeen rakennetut padot. Kanava rakennettiin 1566 ja sen ansiosta Exeterin satamaan pääsi aluksi proomuilla, myöhemmin jopa valtamerikelpoisilla aluksilla. Puutavaran ja polttoaineen kuljetus kanavalla loppui 1960-luvulla, ja vuonna 1975 rakennettu moottoritien silta rajoittaa alusten korkeuden kymmeneen metriin.


title: Exeter

text: Satama-alueesta on kehittynyt virkistysalue, kun vanhoja makasiinejä on muutettu ravintoloiksi ja pikkukaupoiksi. Siellä järjestetään myös musiikkiesityksiä ja muita tapahtumia.


title: Exeter

text: Exeter on kehittynyt itä-länsisuuntaiselle harjanteelle, joka johtaa Exe-joelle. Harjanteen suuntaiset Sidwell Street, High Street ja Fore Street muodostavat kaupungin noin 1,5 km pitkän pääkadun.


title: Exeter

text: Exeterissä on kaksitoista varsinaista puistoa. Niiden lisäksi Exeterin rajojen sisällä on satoja hehtaareita maaseutua. Siitä on rajattu laaksopuistoiksi ("valley parks") kutsuttuja alueita, joiden poikki kulkee kävelyreittejä, ja joissa kaupunkilaiset voivat tutustua luontoon.


title: Exeter

text: Lämpimimpiä kuukausia ovat heinäkuu ja elokuu, jolloin keskimääräinen ylin lämpötila noin 21,5 astetta. Viileintä on joulukuusta helmikuuhun, keskimääräinen alin noin +2,5 astetta.


title: Exeter

text: Koska Exeter ei ole meren rannalla, siellä voi olla tyynellä säällä varsin kylmää. Tammikuussa 1958 mitattiin ennätykselliset -15 astetta. Sijainti korkeampien maastonkohtien suojanpuolella tekee vuosittaisesta sademäärästä varsin kohtuullisen, noin 800 mm.


title: Exeter

text:
Exe-joen rannoilla on ollut asutusta jo ennen kuin roomalaiset 50 jaa. perustivat "Isca Dumnoniorumin" ja rakensivat muurin suojaamaan asutusta. Merkittäviä osia roomalaisten rakentamasta muurista on säilynyt tähän päivään, vaikka muuri nykymuodossaan onkin Alfred Suuren uudistuttama kun hän suojautui viikinkien hyökkäyksiltä 876. Muuri ei auttanut vaan tanskalaiset valtasivat kaupungin 876, mutta Alfred valtasi kaupungin takaisin seuraavana vuonna. Tanskalaiset piirittivät kaupunkia myös 894.
Exeterissä oli luostari jo 670-luvulla. Piispanistuin siirrettiin sinne vuonna 1050.


title: Exeter

text: Vuonna 1067 kaupunki nousi kapinaan Vilhelm Valloittajaa vastaan.


title: Exeter

text: Nykyinen katedraalirakennus valmistui vuoden 1342 vaiheilla.


title: Exeter

text: Teollinen vallankumous Exeterissä merkitsi maataloustuotteiden jalostamista vesivoiman avulla. Kun höyrykone syrjäytti vesivoiman voimanlähteenä, Exeter oli liian kaukana hiilikentiltä ja sen merkitys alkoi hiipua. Niinpä se säilyi 1800-luvun uudistuksilta, jotka muokkasivat monien eurooppalaisten kaupunkien kaupunkikuvaa. Toiselta maailmansodalta Exeter ei kuitenkaan säästynyt, vaan saksalaisten ilmapommitukset tuhosivat monia historiallisia rakennuksia kaupungin keskustasta.


title: Exeter

text: Exeterin työssäkäyntialueella asuu yli 470 000 henkeä. Noin 35 000 henkeä kulkee päivittäin kaupungissa töissä sen ulkopuolelta.


title: Exeter

text: Suurimpia työllistäjiä ovat Devonin ja Cornwallin poliisi, Devonin kreivikuntahallinto, EDF Energy, Flybe, Britannian ilmatieteenlaitos, Terveysvirasto ja Exeterin yliopisto.


title: Exeter

text: Exeterin lentoasemaa käyttää vuosittain lähes miljoona matkustajaa. Se on perustettu jo vuonna 1937. Sieltä on sekä kotimaan- että ulkomaanlentoja.


title: Exeter

text: Exeteristä Lontooseen pääsee kahta eri rautatietä pitkin, joista toinen menee Paddingtoniin, toinen Waterloon asemalle. Lontooseen pääsee myös moottoriteitä M4 ja M5. Matka Lontooseen kestää linja-autolla 4-5 tuntia, junalla 3-4 tuntia.


title: Exeter

text:
Exeterin yliopisto on perustettu vuonna 1955.
Exeterin rugbyjoukkue Exeter Chiefs on pelannut ensimmäisen ottelunsa vuonna 1873. Rugby World Cup 2015 pelattiin Exeterissä.


title: Intef II

text: Intef II oli muinaista Egyptiä 11. dynastian aikaan vuosina 2112–2063 eaa. hallinnut faarao.


title: Intef II

text: Intef II seurasi veljeään Intef I:stä valtaistuimelle tämän kuoltua. Hän piti edeltäjänsä tavoin pääkaupunkinaan Thebaa. Vaikka Intef hallitsi lähes 50 vuotta, ei hänen hallituskaudestaan tiedetä juuri mitään lukuun ottamatta hänen sotaretkiään ja koiriensa nimiä.


title: Intef II

text: Intef I:n hallituskaudella alkanut sisällissota jatkui myös Intef II:n hallituskaudelle. Intef II taisteli Herakleopoliksen kuninkaiden kanssa ainakin Assiutissa josta hän jatkoi hyökkäystään Thiniksen suuntaan. Herakleopoliksen kuninkaat kuitenkin tuhosivat Thiniksen ja häpäisivät siellä olevat haudat. Taisteluiden jälkeen Intef solmi rauhan Herakleopoliksen kuninkaiden kanssa. Etelässä Intef laajensi Egyptin rajoja aina vanhan valtakunnan aikaisille rajoille Niilin ensimmäiselle kataraktille. Pohjoisessa hän laajensi valtakuntansa rajoja aina Abydoksen pohjoispuolelle saakka.


title: Intef II

text: Intef haudattiin lähelle edeltäjänsä hautaa Thebassa. Kallioon hakatusta haudasta löytyi Egyptin 20. dynastian aikaan steela, joka nykyisin on Kairon museossa. Steelassa kerrotaan kuninkaan kolmen koiran vieraskieliset nimet sekä niiden egyptinkieliset vastineet. Koirien nimet ovat Behekay (Mahedj eli gazelli), Abaqer (vinttikoira) ja Pehetez (Kemu eli musta). Nämä ovat todennäköisesti ensimmäiset nimetyt lemmikit, joista on säilynyt kirjallisia todisteita.


title: Canterbury

text: Canterbury on kaupunki Kentin kreivikunnassa Kaakkois-Englannissa. Canterbury on tunnettu lähinnä katedraalistaan ja arkkipiispastaan, joka on anglikaanisen kirkon hengellinen johtaja. Kaupunkiin liittyy myös Geoffrey Chaucerin klassikkokirja "Canterburyn tarinoita".


title: Canterbury

text: Nykyään Canterburyssa on noin 55 000 asukasta, ja sen muodostamalla kunnallishallintoalueella on noin 150 000 asukasta. Turistit tulevat usein kaupunkiin katsomaan katedraalia tai arkeologisia kaivauksia ("The Big Dig").


title: Canterbury

text: Nykyisen Canterburyn alueella on ollut asutusta ainakin pronssikaudelta lähtien. Roomalaisaikaan kaupungin nimi oli Durovernum Cantiacorum. Nimi on latinaa ja viittasi rautakautiseen "oppidumiin" eli linnoitettuun asutuskeskukseen, joka sijaitsi lähellä Canterburya. Nimeltä Durovernum Cantiacorum mainittiin ensimmäisen kerran eräänlaisessa roomalaisessa tiekartassa myöhäisellä 100-luvulla, jolloin kylä toimi roomalaisen Kentin pääkaupunkina.


title: Canterbury

text: Myöhäisrautakaudella, hieman sen jälkeen kun roomalaiset olivat hyökänneet Britanniaan vuonna 55 eaa., kelttiheimo belgit asettuivat alueelle. Myös "oppidumin" asukkaat siirtyivät lähemmäs Canterburya Gaius Julius Caesarin ja roomalaisen hyökkäysen tieltä, ja "oppidum" lähestulkoon hylättiin. Vuonna 43 Rooman valtakunta aloitti Britannian valloituksen.


title: Canterbury

text: Arkeologien löydökset ovat osoittaneet, että roomalaiset asettuivat asumaan Canterburyyn hyvin pian valloituksen jälkeen. Alueelle rakennettiin muun muassa castra, roomalainen sotilasleiri, sekä muita rakennuksia kuten basilika, teatteri ja kylpylä.


title: Canterbury

text: Kaupungin augustiinilaisluostari perustettiin vuonna 597 nykyisen katedraalin paikalle.


title: Intef III

text: Intef III oli muinaista Egyptiä 11. dynastian aikaan noin vuosina 2063–2055 eaa. hallinnut faarao.


title: Intef III

text: Torinon papyrus ilmoittaa Intef III:n hallitusajaksi vähintään kahdeksan vuotta. Hänen hallituskaudestaan ei kuitenkaan tiedetä juuri mitään. Intef ei ilmeisesti menettänyt tai valloittanut alueita Egyptissä vallitsevassa sisällissodassa. Hän tulikin paremmin tunnetuksi Egyptin yhdistäjän, Mentuhotep II:n, isänä. Intef III:n sukulaisuussuhteista Intef II:n ei ole tietoa.


title: Intef III

text: Intef III on haudattu Thebassa sijaitsevaan hautaan lähelle Intef II:n hautaa ja Deir el-Bahria. Hänen seuraajansa rakennuttivat hänelle hautatemppelin hänen hautansa läheisyyteen.


title: Origenes

text: Origenes (kr. 'Ωριγενης) (n. 185–254) oli kristitty oppinut ja teologi, ja yksi merkittävimmistä varhaisen kristillisen kirkon kirkkoisistä. Hän syntyi todennäköisesti Aleksandriassa ja kuoli Kesareassa. Origeneen kirjoitukset ovat merkityksellisiä ensimmäisinä todellisina yrityksinä selittää kristinuskoa älyllisesti. Hän halusi tulkita kaiken aikansa tieteen kristillisestä näkökulmasta.


title: Origenes

text: Origeneen koko nimi oli Origenes Adamantios. Hänen isänsä Leonides opetti hänelle lukemista, Raamattua ja muita perusasioita. Vuonna 202 hänen isänsä kuoli Septimius Severuksen aikana toimeenpannuissa kristittyjen vainoissa. Origenes olisi halunnut jakaa marttyyrikuoleman, mutta hänen äitinsä esti häntä. Leonideen kuolema jätti yhdeksänhenkisen perheen köyhyyteen. Origenes tosin pääsi erään varakkaan naisen suojelukseen, mutta koska hänen suojeluksessaan oli jo joku Paavali-niminen kerettiläinen, tiukasti oikeaoppinen Origenes ei viipynyt pitkään hänen luonaan.


title: Origenes

text: Vuonna 203 hän aloitti opinnot Aleksandrian katekeettisessä koulussa, jonka viimeisen opettajan, Klemens Aleksandrialaisen, vainot pian ajoivat pois. Origenes vieraili vangittujen kristittyjen luona ja lohdutti heitä sekä osallistui oikeudenkäynteihin, mutta säästyi itse vainoilta kuin ihmeen kaupalla. Häneen maineensa ja oppilaidensa määrä kasvoivat nopeasti, niin että piispa Demetrios Aleksandrialainen nimitti 18-vuotiaan Origeneen katekeettikkakoulun rehtoriksi.


title: Origenes

text: Origenes myi kirjastonsa ollaakseen täysin riippumaton taloudellisesti. Hän kykeni tulemaan toimeen saamillaan rahoilla elämällä askeettisesti. Hän opetti päivisin ja opiskeli Raamattua öisin. Hän vei askeesinsa niin pitkälle, että seurasi Matteuksen evankeliumin jaetta 19:12 ja kastroi itsensä pelätessään muuten saavansa aikaan skandaalin, koska opetti sekä miehiä että naisia. Hän myös uskoi, että kristityn tulee noudattaa kaikkia Jeesuksen opetuksia ilman varauksia tai poikkeuksia.


title: Origenes

text: Keisari Caracallan aikana, noin 211-212, Origenes matkusti lyhyeksi ajaksi Roomaan, jossa hän tapasi kaupungin johtavan teologin Hippolytos Roomalaisen. Paavi Zephyrinuksen aikana vallinnut leväperäisyys teki Origenesiin kuitenkin huonon vaikutuksen. Hän palasi Aleksandriaan opettamaan. Hänen koulunsa oli kuitenkin kasvanut isommaksi kuin yksi mies kykeni hallitsemaan, kun katekumeenit halusivat innokkaasti perusopetusta, ja jo kastetut halusivat raamatunselityksiä. Origenes antoi katekumeenien opetuksen Heraklaalle, ensimmäisen oppilaansa marttyyri Plutarkhoksen veljelle.


title: Origenes

text: Hänen oma kiinnostuksensa suuntautui entistä enemmän eksegetiikkaan, ja hän opiskeli heprean kieltä. Tuohon aikaan (212-213) sijoittuu myös hänen tuttavuutensa Ambrosios Aleksandrialaisen kanssa, jonka hän sai kääntymään valentinolaisuudesta oikeaoppiseen uskoon. Ambrosios oli varakas mies, ja myöhemmin hän teki Origeneen kanssa sopimuksen tämän kirjoitusten kustantamisesta ja levittämisestä. Origenes omisti lähes kaikki myöhemmät kirjoituksensa Ambrosiokselle.


title: Origenes

text: Noin vuonna 215 Origenes vieraili Arabiassa paikallisen prefektin kutsusta. Hän vietti jonkin aikaa muun muassa Petrassa, jonka jälkeen palasi jälleen Aleksandriaan. Seuraavana vuonna kansannousu pakotti Caracallan lähettämään sotilaita kaupunkiin. Kaikki koulut suljettiin ja muukalaiset karkotettiin. Ambrosios joutui lähtemään maanpakoon Kesareaan, ja Origenes lähti hänen mukanaan. Siellä Origenes opetti kirjoituksia ja saarnasi paikallisen juutalaisen tavan mukaan. Kun Aleksandrian tilanne rauhoittui, Demetrios kutsui hänet takaisin, todennäköisesti vuonna 216.


title: Origenes

text: Seuraavan kymmenen vuoden aikana Origenes opetti ja kirjoitti. Ambrosios tarjosi hänen käyttöönsä seitsemän pikakirjoittajaa, jotka kirjoittivat ylös sanelusta, toiset seitsemän kirjuria, jotka tekivät varsinaiset kopiot, sekä joukon tyttöjä jotka monistivat kopioita. Ambrosioksen pyynnöstä hän aloitti suuren raamatunkommentointityön, aloittaen Johanneksen evankeliumista ja edeten Ensimmäiseen Mooseksen kirjaan, Psalmeihin 1–25 ja Valitusvirsiin. Näiden lisäksi hän kirjoitti kymmenen teosta eksegetiikkaa ("Stromateis"), kaksi kirjaa ylösnousemuksesta ja työn "Ensimmäisistä prinsiipeistä".


title: Origenes

text: Noin vuonna 230 Origenes aloitti matkan, joka pakotti hänet luopumaan työstään Aleksandriassa. Hän kävi Kesareassa ja hänet vihittiin siellä papiksi, jotta Demetrios, joka oli aiemmin vastustanut hänen saarnaamistaan, ei voisi enää kritisoida häntä. Demetrios otti tämän hyvää tarkoittaneen eleen kuitenkin loukkauksena ja raivostui. Hän hankki Origeneelle karkotuksen ja papiksi vihkimisen peruutuksen.


title: Origenes

text: Origenes lähti Aleksandriasta vuonna 231, ja muutti Kesareaan pysyvästi. Aleksandrialaiset kuitenkin hyökkäsivät edelleen häntä vastaan, joko hänen suorittamansa kastraation vuoksi tai koska häntä syytettiin harhaoppiseksi. Nämä protestit huomioitiin kuitenkin vain Roomassa, kun taas Palestiina, Foinikia, Arabia ja Akhaia eivät kiinnittäneet niihin mitään huomiota.


title: Origenes

text: Aleksandriassa Heraklaasta tuli Origeneen koulun johtaja ja pian Demetrioksen kuoleman jälkeen piispa. Origenes palasi Aleksandriaan pyytämään armahdusta, mitä Heraklas ei kuitenkan antanut. Origenes lähti kaupungista pysyvästi ja muutti Kesareaan jonne hän perusti uuden teologisen koulun. Hän saarnasi ja opetti dialektiikkaa, fysiikkaa, etiikkaa ja metafysiikkaa, luoden niillä pohjan teologian opetukselle. Hän halusi tulkita kaiken aikansa tieteen kristillisestä näkökulmasta, ja korottaa kristinuskon maailmanselitysteoriana hellenististen oppien tasolle.


title: Origenes

text: Vuonna 235 keisari Maximinuksen valtaannousun myötä alkoivat jälleen vainot. Origenes joutui piilottelemaan kaksi vuotta kesarealaisen Julianan luona.


title: Origenes

text: Seuraavan lähes kahdenkymmenen vuoden aikana hän saarnasi säännöllisesti keskiviikkoisin ja perjantaisin, ja myöhemmin päivittäin. Hän oli myös valtavan tuottelias kirjallisesti. Tämän työn keskeyttivät ainoastaan silloin tällöin tehdyt matkat. Hän kävi muun muassa Ateenassa. Matka kesti tarpeeksi kauan, jotta hän saattoi suorittaa sinä aikana erilaisia tutkimuksia.


title: Origenes

text: Palattuaan Ateenasta hän onnistui käännyttämään Bostran piispan Berylloksen oikeaoppiseen uskoon. Samaan aikaan (noin vuonna 240) kuitenkin hyökättiin myös hänen omaa oppiaan vastaan. Hän joutui puolustamaan itseään kirjoittamalla muun muassa paavi Fabianukselle ja useille piispoille. Häneen kohdistuneiden hyökkäysten syytä tai aihetta ei tiedetä, mutta ne ovat saattaneet liittyä novatianismiin. Berylloksen kääntymisen jälkeen Origeneen apua kuitenkin pyydettiin yhä useammin myös harhaoppien torjumiseksi. Esimerkiksi kun Arabiassa alkoi levitä oppi, jonka mukaan sielu kuoli ja hajosi ruumiin mukana, tullakseen palautetuksi elämään vasta ruumiiden ylösnousemuksessa, Origeneeseen vedottiin asian vuoksi. Hän teki matkan Arabiaan ja saarnasi korjatakseen erheellisen opin.


title: Origenes

text: Vuonna 250 vainot puhkesivat uudelleen, ja tällä kertaa Origenes ei paennut. Häntä kidutettiin ja häpäistiin julkisesti, ja hänet sidottiin useiksi päiviksi käsistä ja jaloista, ilman että hän olisi taipunut. Lopulta hän kuoli 69-vuotiaana kidutuksiin. Myöhemmät legendat, muun muassa Hieronymuksen ylöskirjoittama ("De viris illustribus", luku 54), kertovat hänen kuolleen Tyroksessa, jonne hänet olisi myös haudattu, mutta tähän ei voida täysin luottaa.


title: Origenes

text: Epifanioksen ("Haer.", lxiv.63) mukaan Origenes kirjoitti noin 6000 kirjaa (eli papyruskääröä). Eusebius on antanut luettelon teoksista. Ne voidaan jakaa neljään luokkaan: 1) tekstikritiikki; 2) eksegetiikka; 3) systemaattinen, käytännöllinen ja apologeettinen teologia; sekä 4) kirjeet. Sen lisäksi hänen nimiinsä on laitettu joitakin varmuudella epäperäisiä teoksia.


title: Origenes

text: Origeneen merkittävin tekstikriittinen teos on "Heksapla" (”kuusinkertainen”), joka on vertaileva tutkimus eri kielisistä Vanhan testamentin käännöksistä. Se oli pitkään kokonaan kadoksissa, mutta sittemmin Milanosta löydettiin joitakin osia teoksesta. Myöhemmät kirjoittajat ja kirjoitukset tekevät usein viittauksia "Heksaplaan". "Tetrapla" (”nelinkertainen”) oli "Heksaplan" lyhennelmä.


title: Origenes

text: Origenes oli yhtä lailla tietoinen eri kielisten Uuden testamentin käsikirjoitusten ongelmista, vaikka hänen ei varmuudella tiedetäkään kirjoittaneen asiasta. Hän viittaa eksegeettisissä kirjoituksissaan usein erilaisiin lukutapoihin, mutta hänen tapanaan oli tehdä sanellessaan summittaisia lainauksia, joiden tarkistus jäi kirjureille. Näin hänen kommentaareistaan on vaikea johtaa hänen varsinaisia näkemyksiään näistä ristiriidoista.


title: Origenes

text: Origeneen eksegeettiset teokset voidaan jakaa kolmeen osaan:


title: Origenes

text: Skoliat


title: Origenes

text: Hieronymus mainitsee, että Origenes teki skoliat Kolmannesta Mooseksen kirjasta, Psalmeista 1–15, Saarnaajan kirjasta, Jesajan kirjasta ja osasta Johanneksen evankeliumia. "Stromateis"-kirjoitukset olivat samantyyppisiä, ja hän teki niitä useista apostoli Paavalin kirjeistä.


title: Origenes

text: Saarnat


title: Origenes

text: Origenes valmisti saarnat lähes koko Raamatusta. Ne kirjoitettiin ylös hänen saarnatessaan. Hän ei todennäköisesti kiinnittänyt kovin paljon huomiota saarnojen julkaisutyöhön, sillä niissä esiintyvät sanamuodot eivät ole kovin huolellisia. Niiden eksegeettiset kommentit olivat yksinkertaisempia kuin tieteellisissä kommentaareissa, mutta vaativat silti kuulijoilta tietämystä asioista. Origeneen varsinaisena tarkoituksena oli tekstien selittäminen jae jakeelta. Sellaisten karujen kirjojen, kuten Kolmannen ja Neljännen Mooseksen kirjan, selityksissä hän etsi allegorisia tulkintoja, kun taas profeettojen kirjojen värikkäissä kuvauksissa hänellä ei ollut tarvetta etsiä syvällisempiä merkityksiä kuin teksti itse tarjosi.


title: Origenes

text: Origeneeltä ovat säilyneet saarnat seuraavista Raamatun kirjoista:


title: Origenes

text: Kommentaarit


title: Origenes

text: Origeneen kommentaarit pyrkivät keskittymään kirjoitusten syvempää, salattuun ja henkiseen merkitykseen historiallisesti merkityksettömien tapahtumien sijasta. Hän otti kuitenkin laajalti huomioon kaiken filologisen, maantieteellisen, historiallisen ja muinaisesineitä koskevan tiedon, jota hänellä oli käytettävissään.


title: Origenes

text: Kommentaareista on säilynyt kuitenkin ainoastaan katkelmia. "Filokalian" sitaatit sisältävät katkelmia Ensimmäisen Mooseksen kirjan, Psalmien, Hesekielin, Hoosean ja Johanneksen evankeliumin kommentaareista. Roomalaiskirjeen kommentaari on säilynyt ainoastaan Rufinuksen lyhennettynä versiona.


title: Origenes

text: Origeneen systemaattisen, käytännöllisen ja apologeettisen teologian töistä tulee ensin mainita hänen teoksensa "Ensimmäisistä prinsiipeistä", jonka hän todennäköisesti kirjoitti edistyneemmille oppilailleen joskus vuosien 212 ja 215 välillä. Siitä on säilynyt ainoastaan Tyrannius Rufinuksen vapaa käännös, katkelmia kolmannesta ja neljännestä kirjasta teoksessa "Filokalia", sekä sitaatteja Justinianuksen kirjeessä Mennakselle.


title: Origenes

text: Ensimmäisessä kirjassa Origenes käsittelee Jumalaa, Logosta eli Sanaa eli Poikaa, Pyhää Henkeä, järkeä ja enkeleitä. Toisessa kirjassa hän käsittelee maailmaa ja ihmistä, sekä Sanan lihaksitulemista, sielua, vapaata tahtoa ja eskatologiaa. Kolmannen kirjan aiheena on synti ja tuomitseminen. Neljännessä kirjassa käsitellään kirjoituksia. Teos päättyy koosteeseen kaikesta sanotusta. Teos on merkittävä, koska se pyrkii esittämään kristinuskon kokonaisena maailmanselitysteoriana. Sen tarkoituksena oli myös poistaa vaikeudet, jotka monilla kristityillä oli uskon perusteiden ymmärtämisessä.


title: Origenes

text: Ennen tätä teosta Origenes kirjoitti kaksi sittemmin kadonnutta kirjaa ylösnousemuksesta, jotka oli omistettu Ambrosiokselle. Kesareaan muuton jälkeen hän kirjoitti myös säilyneet teokset "Rukouksesta", "Marttyyriudesta" ja "Kelsosta vastaan" ("Contra Celsum"). Ensimmäinen näistä oli kirjoitettu vähän ennen vuotta 235 (tai ennen vuotta 230). Se kertoi rukouksen tarkoituksesta, tarpeellisuudesta ja hyödyistä sekä sisälsi eksegeettisen analyysin Isä meidän -rukouksesta. Kirjassa oli myös huomioita rukouksen ajasta, paikasta ja vaadittavasta asenteesta rukouksen aikana sekä erilaisista rukouksen tyypeistä.


title: Origenes

text: Maximinuksen toimeenpanemat vainot saivat aikaan teoksen "Marttyyriudesta". Siinä Origenes varoittaa epäjumalanpalvelusta ja korostaa velvollisuutta kärsiä marttyyrikuolema miehekkäästi. Hän myös selittää marttyyriuden merkitystä. Kahdeksan kirjaa käsittävä teos "Kelsosta vastaan" vuodelta 248 syntyi, koska pakanallinen Kelsos esitti syytöksiä kristinuskoa vastaan.


title: Origenes

text: Eusebiuksella oli yli sata Origeneen kirjettä käsittävä kokoelma. Myös Hieronymuksen esittämä lista antaa ymmärtää, että niitä on ollut useita kirjoja. Katkelmia lukuun ottamatta niistä on säilynyt ainoastaan lyhyt kirje Gregorios Thaumaturgokselle ja kirje Sextus Julius Africanukselle. Jälkimmäinen puolusti Danielin kirjaan kreikankielellä tehtyjen lisäysten autenttisuutta.


title: Origenes

text: Rufinus luettelee teoksessaan "De adulteratione librorum Origenis" joukon väärennettyjä teoksia, jotka on pantu Origeneen nimiin. Näiden lisäksi Origeneen nimiin on laitettu ainakin teokset "Dialogus de recta in Deum fide", Hippolytoksen "Filosofumena" ja Julianos Halikarnassoksen kommentaari Jobin kirjaan.


title: Origenes

text: Origenes oli filosofisilta näkemyksiltään enimmäkseen platonilainen, mutta hän oli saanut myös stoalaisia vaikutteita. Näin hän oli siis idealisti, jonka mukaan kaikki väliaikaiset ja materiaaliset asiat olivat merkityksettömiä, ja ainoastaan ideat olivat todellisia ja ikuisia asioita. Hän pitää näin ollen Jumalaa eli puhdasta järkeä hengellisen ja ikuisen maailman puhtaasti ideaalina keskuksena. Jumalan luova voima kutsuu materiaalisen maailman olevaksi, tarpeellisena perustana muun muassa ihmiselämälle.


title: Origenes

text: Yhtä lailla platoninen on hänen oppinsa siitä, että henget, jotka kykenevät tuntemaan tämän ylimmän järjen mutta ovat vangittuina tässä maailmassa olevaan ruumiiseen, tulevat kuoleman jälkeen nousemaan jumaluuteen, puhdistettuina tulessa. Näin hän yhdisti platonilaisen ja kristillisen ajatusmaailman, ja saattoi huomata samalla tavalla ajatelleiksi edeltäjikseen Filon Aleksandrialaisen ja jopa gnostilaiset. Hänen ajattelunsa ei eronnut kovin paljon Herakleonin ajatuksista, mutta hän vältti kuitenkin gnostilaisten tulkintojen ylilyönnit ja piti ajatuksensa yhteensopivina Uuden testamentin kanssa.


title: Origenes

text: Origenes oli ennen kaikkea tiukka Raamatun seuraaja, eikä hän esittänyt mitään lausuntoa ilman raamatullista perustaa. Raamattu oli hänelle jumalallisesti inspiroitu, minkä saattoi päätellä sekä toteutuneista profetioista että siitä välittömästä vaikutelmasta, jonka lukija pyhistä kirjoituksista sai. Koska jumalallinen Logos puhui Raamatussa, se oli eheä mutta orgaaninen kokonaisuus.


title: Origenes

text: Origenes taisteli erityisesti gnostilaisia virtauksia vastaan vetomalla Uuteen testamenttiin. Hän oli tietoinen evankeliumien toisistaan poikkeavista kuvauksista, mutta piti niitä ainoastaan epätäsmällisyyksinä ja pyrki mieluummin löytämään kirjoituksista niiden syvemmän merkityksen esimerkiksi allegorisilla tulkinnoilla. Eräs hänen käyttämistään menetelmistä oli erisnimien kääntäminen. Sillä tavalla hän saattoi Filonin tavoin löytää syvempiä merkityksiä yksittäisistä historian tapahtumista. Samanaikaisesti hän kuitenkin pitäytyi varsinaisten tekstien eksaktissa kääntämisessä.


title: Origenes

text: Origenes teki eron empiirisen ja ideaalin kirkon välillä, ja erotti näin ”ihmisten kirkon” ja ”enkelten kirkon”, tai kuvattuna platonilaisittain, alemman kirkon ja sen taivaallisen ideaalin. Yksin ideaali kirkko oli Kristuksen kirkko, siroteltuna ympäri maailmaa — alempi kirkko puolestaan tarjosi suojan syntisille. Hänen mielestään kirkko oli kaikkien mysteerien haltija ja ainoa tie pelastukseen.


title: Origenes

text: Hän ei kuitenkaan välittänyt liiemmin kirkon organisaatiosta, vaikka puhuikin silloin tällöin kirkon viranhaltijoista sen tukipilareina sekä heidän raskaista tehtävistään ja velvollisuuksistaan. Hänelle paljon tärkeämpää oli Platonilta lainattu ajatus siitä, kuinka ihmiset on jaettu kahteen osaan, niihin, jotka kykenevät näkemään vain aisteilla, ja niihin, jotka kykenevät ymmärtämään kirjoitusten salatun merkityksen ja erilaiset mysteerit. Kirkon organisaatiota tarvittiin ainoastaan ensin mainittujen vuoksi.


title: Origenes

text: Ei tiedetä kannattiko Origenes jotain pakollista uskontunnustusta. Mikään sellainen ei kuitenkaan ollut normi, niin kuin Raamattu. Hänen mukaansa ainoana tiedon lähteenä toimi järki, jonka jumalallinen Logos valaisi ja joka kykeni tutkimaan jumalallisen luonnon salaisimmatkin syvyydet.


title: Origenes

text: Origeneen näkemys Jumalasta oli puhtaasti abstrakti — Jumala on täydellinen ykseys, näkymätön ja ruumiiton, ylivertainen kaikkeen materiaaliseen verrattuna, ja siksi ajatukset ylittävä ja käsittämätön. Hän on myös muuttumaton sekä ajan ja paikan ylittävä. Hänen voimaansa rajoittavat kuitenkin hänen hyvyytensä, oikeudenmukaisuutensa ja viisautensa — ja vaikka hän onkin vapaa kaikista pakoista, hänen hyvyytensä ja kaikkivaltiutensa vaativat häntä paljastamaan itsensä luomakunnalle.


title: Origenes

text: Tämä paljastaminen ilmenee Origeneen mukaan monella tavalla, joista Logos on vain yksi. Ilmestys oli ensimmäinen Jumalan luomisteoista (vertaa Sananl. 8:22), jotta se voisi toimia välittäjänä Jumalan ja maailman välillä. Välittäjää tarvittiin, koska Jumala ei muuttumattomana voinut olla lähteenä kaikelle luomiselle.


title: Origenes

text: Logos on järjellinen luova voima, joka täyttää koko universumin. Koska Jumala tekee itseään tiettäväksi ikuisesti, myös Logos on vastaavasti ikuinen. Se muodostaa sillan luodun ja ikuisen välille, jumalallisen viisauden näkyvän edustuksen, ja käsittämätön ja ruumiiton Jumala voidaan tuntea vain sen kautta. Luominen toteutui ainoastaan Logoksen kautta, ja Jumalan ainoa tai läheisin teko maailmaa kohtaan oli käsky luoda. Vaikka Logos onkin olennaisesti yksi, se käsittää suuren määrän erilaisia käsitteitä, ja siksi Origenes kuvaa sitä platoniseen tyyliin ”olemusten olemuksena” ja ”ideoiden ideana”.


title: Origenes

text: Jumalan ykseyden puolustus gnostilaisia vastaan johti siihen, että Origenes määritteli Logoksen Jumalan alaisuuteen kuuluvaksi. Origenes painotti selvästi Logoksen itsenäisyyttä ja eroa Jumalan olemuksesta. Siihen aikaan ei vielä käytetty Nikaian uskontunnustuksen määritelmää ”samaa olemusta kuin Isä”. Logos on pelkkä kuva, heijastuma, jota ei voi verrata Jumalaan — kuin yksi muista ”jumalista”, mutta tietenkin ensimmäinen arvojärjestyksessä.


title: Origenes

text: Origenes selitti Logoksen toiminnan platoniseen tyyliin maailmansieluna, jonka välityksellä Jumala ilmoittaa kaikkivaltiudestaan ja voimastaan. Hänen ensimmäinen luova tekonsa oli jumalainen henki, jolla oli erillinen olemassaolo. Luodut rationaaliset älylliset olennot olivat myös Logoksen osittaisia heijastumia, ja koska niiden taustalla oli täydellinen Jumala, myös niiden tuli olla vastaavalla tavalla täydellisiä. Niiden täydellisyys, päinvastoin kuin Jumalan, Logoksen ja jumalallisen hengen, täytyi kuitenkin erikseen saavuttaa.


title: Origenes

text: Tahdon vapaus on olennainen osa, joka seuraa järjen olemassaolosta, vaikka Jumala onkin ennaltatietävä. Logos, joka on ikuisesti luova, muodostaa lakkaamattoman sarjan äärellisiä, käsitettävissä olevia vaihtoehtoisia maailmoja. Origenes yhdisti käsityksiinsä stoalaisia näkemyksiä maailmankaikkeudesta ja ymmärsi näkyvän maailman ikuisena kosmisena prosessina, mikä tarjosi myös selityksen sille, miksi ihmiset saavat onnea, palkintoja ja rangaistuksia elämässä kovin eri suhteissa. Materiaalisella maailmalla ei ollut alun perin sijaa tässä ikuisessa henkisessä prosessissa, mutta se sai alkunsa, koska henget lankesivat eroon Jumalasta. Ensimmäisenä lankesi käärme, joka kahlittiin materiaan ja ruumiiseen. Jumalan lopullisena päämääränä materiaalisen maailman luomisessa ei ollut rankaiseminen vaan langenneiden henkien takaisin nostaminen. Ihmisen olemassaolo on sidottu tilapäiseen ruumiiseen, mutta hänen korkeampi luontonsa on muotoiltu Jumalan kuvaksi. Sielu on jaettu rationaaliseen ja irrationaaliseen osaan, joista jälkimmäinen on materiaalinen ja tilapäinen, kun taas ensin mainittu on ruumiiton ja omaa tahdon vapauden ja voiman nousta uudelleen puhtaampaan elämään.


title: Origenes

text: Tällä kosmisella prosessilla on myös suuret eettiset seuraamukset. Päämääränä on paluu alkuperäiseen tilaan. Hengillä on mahdollisuus palata Paratiisiin ikuisesti toistuvien maailmojen kautta. Jumala on järjestänyt maailman niin, että kaikki yksittäiset teot suuntautuvat samaa kosmista päämäärää kohti, niin että ne kulminoituvat lopulta Jumalaan itseensä. Ihminen, joka on luotu Jumalan kuvaksi, kykenee jäljittelemään Jumalaa hyvissä teoissa ja niin tulemaan Jumalan kaltaiseksi, jos hän ensin havaitsee oman heikkoutensa ja luottaa kaikessa jumalalliseen hyvyyteen. Ihmistä ohjaavat tässä suojelusenkelit, mutta erityisesti Logos, joka toimii pyhimysten ja profeettojen kautta


title: Origenes

text: Asteittainen jumalallinen ilmoitus kulminoituu ilmoituksessa Kristuksesta. Kristuksessa Jumala, joka on aiemmin ilmoittanut olevansa ensi sijassa Herra, ilmoittaa olevansa myös Isä. Logoksen lihaksituleminen Kristukseksi oli tarpeellista, sillä muuten hän ei olisi ollut ihmisten aisteilla käsitettävissä. Logoksen lopullinen olemus säilyi kuitenkin mysteerinä, eikä Origeneskään kyennyt selittämään sitä. Hän puhuu ”erikoisesta ruumiista”, ja hänen mukaansa Jumala muutti Jeesuksen kuolevaisen ruumiin taivaalliseksi ruumiiksi. Näin hän lähestyi doketismia, jonka mukaan Jeesus ei ollut todellisesti vaan ainoastaan näennäisesti ihminen, vaikka hän muuten kammosikin tätä oppia.


title: Origenes

text: Hänen näkemyksensä Jeesuksen sielusta on myös epävarma ja horjuva. Hän esitti, että se ei ollut alun perin täydellisenä Jumalan yhteydessä, vaan sai alkunsa Jumalasta ja sai tämän käskystä materiaalisen ruumiin. Koska hän piti materiaa luotujen henkien rajoitteena, on mahdotonta sanoa, missä määrin nämä kaksi puolta olivat yhdistyneenä Jeesuksessa. Hän kiersi ongelman viittaamalla jumalalliseen mysteeriin, jolla maailmaa hallitaan. Loogisemmin hän selitti, että maailman materiaalinen luonto on vain välivaihe henkisen kehityksen prosessissa, jonka päätepiste olisi kaiken materian tuho ja paluu Jumalaan, joka olisi jälleen kaikki kaikessa.


title: Origenes

text: Oppia ruumiiden ylösnousemuksesta Origenes ylläpiti selityksellä, jonka mukaan Logos ylläpitää ihmisen olemassaolon ykseyttä muuttamalla hänen ruumiinsa aina uusiin muotoihin. Näin hän saattoi säilyttää harmonian persoonallisuuden ykseyden ja identiteetin sekä edellä esitetyn kosmisen prosessin opin välillä.


title: Origenes

text: Origeneen näkemys Logoksesta mahdollisti sen, ettei hänen tarvinnut muodostaa lopullista mielipidettä Jeesuksen tekemästä sovitustyöstä. Koska synti oli loppujen lopuksi ainoastaan negaatio, puhtaan tiedon puuttumista, niin Jeesuksen tehtävänä oli oleellisesti toimia lähinnä esimerkkinä ja neuvona, ja hänen elämänsä ihmisenä oli vain sivujuonne, kun sitä verrataan kaikkialla läsnä olevan Logoksen kosmiseen toimintaan. Origeneelle Jeesuksen kuolema oli uhraus, ja hän vertasi sitä muihin tapauksiin, joissa joku uhraa itsensä yleisen hyvän edestä. Tässä Origineen ja kirkon opetukset kohtaavat ainoastaan hyvin pinnallisella tasolla.


title: Origenes

text: Origenes käsitti, että ainoastaan hengellinen on totta, ja tämä oli keskeistä koko hänen oppijärjestelmässään. Tämä mahdollisti sen, että hän saattoi vastustaa kristilliseen eskatologiaan liittyvää kiliasmia ("khiliasmos", oppi tuhatvuotisesta valtakunnasta). Hän pidättäytyi silti irrottautumasta kokonaan kristinuskon taivaallisen toivon odotuksesta ja paratiisikuvauksista. Hän esitti sielujen puhdistuvan vaiheittaisesti, kunnes ne on lopulta puhdistettu kaikesta pahasta, tulevat tietämään totuuden ja Isän Jumalan niin kuin Poika tämän tunsi, saavat nähdä Jumalan kasvoista kasvoihin, ja saavat täydellisesti Pyhän Hengen ja ykseyden Jumalan kanssa.


title: Origenes

text: Origenes kuvasi tämän kaiken saavuttamisen keinon eri tavoilla. Niistä merkittävin oli hänen platonilainen ajatuksensa puhdistavasta tulesta, joka puhdistaisi maailman kaikesta pahasta ja johtaisi kosmiseen uudistukseen. Edelleen hengellistämällä Origenes saattoi kutsua Jumalaa itseään täksi puhdistavaksi tuleksi. Seurauksena sielut vapautuisivat synnistä ja tietämättömyydestä, materiaalinen maailma väistyisi, kunnes loputtomien aikakausien päästä, lopullisena päämääränä, Jumala olisi kaikki kaikessa, ja maailmat ja sielut palaisivat Jumalan tuntemiseen.


title: Origenes

text: Origenes oli ensimmäinen teologi, joka käytti allegorista tulkintaa Raamattua tutkittaessa. Hänen mukaansa Raamatun sisällöllä on sekä kirjaimellinen että jumalallinen merkitys..


title: Origenes

text: Origeneestä kristillinen kirkko sai ensimmäisen teologinsa sanan korkeimmassa merkityksessä. Hänen kirjoituksensa eivät olleet pelkästään teoreettisia, niin kuin hänen vastustajiensa gnostilaisten kirjoitukset, vaan niihin sisältyi myös suuri eettinen voima. Niille monille ihmisille, jotka eivät voineet ymmärtää hänen syvällisiä kirjoituksiaan, hän jätti joukon välittäviä mielikuvia ja symboleja, sekä käsityksen elämän lopullisesta päämäärästä. Hänen myötään kristinuskoon voidaan katsoa jossain määrin sekoittuneen pakanallista totuuden etsintää ja kaipausta Jumalan puoleen.


title: Origenes

text: Origenes ei kuitenkaan jättänyt oppilasta, joka olisi voinut seurata häntä, eikä myöskään hänen aikansa kirkko kyennyt jatkamaan hänen työtään. Näin hänen tietämyksensä katosi. Kolme vuosisataa myöhemmin jopa hänen nimensä pyyhittiin kirjoista. Kreikkalaisten luostareissa hänen nimensä kuitenkin eli edelleen, ja hän oli kreikkalaisen luostarielämän henkinen isä.


title: Origenes

text: Jonkin aikaa Origenes laskettiin yhdeksi merkittävimmistä kirkkoisistä ja hänen kirjoituksiaan käytettiin laajalti kirkossa. Hänen eksegeettiset menetelmänsä olivat Aleksandrian koulun standardi ja origeneläiset olivat merkittävä ryhmä 300-luvun väittelyissä areiolaisuudesta.


title: Origenes

text: Basileios Suuri ja Gregorios Nazianzilainen kokosivat ensimmäisessä luostarissaan Filokaliassa kokoelman Origeneen töitä, vaikka kumpikaan ei varsinaisesti omaksunut origenismiä eikä käyttänyt aleksandrialaisen allegorisen eksegetiikan metodeja.


title: Origenes

text: Origenes joutui kuitenkin kirkossa vaikeuksiin myöhemmin, sillä hänen seuraajansa olivat omaksuneet joitakin jyrkkiä näkemyksiä, jotka laitettiin Origeneen nimiin. Muun muassa Euagrios Pontoslainen esitteli teoksissaan kehiteltyjä versioita Origeneen teoksista. Kiistojen myötä nousi esille joitakin muita Origeneen opetuksia, joita kirkon konsensus ei hyväksynyt. Näihin kuuluivat muun muassa oppi sielujen pre-eksistenssistä eli ennalta olemisesta, apokatastasis- eli ennalleenpalauttamisoppi eli oppi universaalista pelastuksesta, sekä hierarkkinen näkemys kolminaisuudesta. Nämä ja muutamat vielä erikoisemmat ajatukset julistettiin kauhistukseksi Konstantinopolin paikallisessa kokouksessa vuonna 545 ja myöhemmin Konstantinopolin toisessa kirkolliskokouksessa vuonna 553.


title: Origenes

text: Kirkko ei koskaan julistanut Origenestä itseään kerettiläiseksi, mutta ei myöskään pyhimykseksi. Katolinen kirkko ei lue häntä kirkkoisien joukkoon koska osa hänen opetuksistaan oli harhaoppisia, mutta ortodoksinen kirkko lukee hänet kirkkoisäksi.


title: Origenes

text: 1970-luvulla esitettiin, että Origenes olisi uskonut myös reinkarnaatioon. Lähteenä on todennäköisesti teosofi Geddes MacGregorin teos "Reincarnation in Christianity" (1978). MacGregor on varma, että Origenes uskoi ja opetti reinkarnaatiota, ja että hänen aihetta käsittelevät kirjoituksensa on tuhottu. Hän myöntää kuitenkin, ettei hänellä ole asiasta todisteita.


title: Origenes

text: Väitettä ei voida todistaa Origeneen säilyneiden teosten valossa. On totta, että Origenes tunsi ajatuksen reinkarnaatiosta (tai hänen sanoillaan "transmigratio") käsitteen kreikkalaisesta filosofiasta, mutta hän toisti useasti, että ajatus ei ole osa kristillistä oppia tai kirjoituksia. Kommentaarissaan Matteuksen evankeliumiin hän kirjoitti: ""Tässä kohdassa [jossa Jeesus sanoi Elian tulevan ja viittasi Johannes Kastajaan] ei vaikuta siltä, että puhuttaisiin Eliaan sielusta, eikä näin ollen puhuta transmigraatiosta, joka on vieras Jumalan kirkolle, ja jota eivät ole jättäneet perinnöksi apostolit, eivätkä mitkään kirjoitukset"" (ibid., 13:1). Hänen tiedetään kyllä spekuloineen asialla: kappaleessa ”Ylösnousemus ja tuomio” kirjassa "Ensimmäisistä prinsiipeistä" Origenes tulee siihen johtopäätökseen, että ”kirkkauden ja kunniakkaiden” ylösnousemusruumiiden sijaan ei-kirkastetut saavat ”synkät ja tummat ruumiit” heidän sieluntilansa mukaisesti - pimeyden ja tietämättömyyden. Hän lisää vielä kappaleen, jonka Rufinus editoi 300-luvulla pois, mutta jonka Hieronymus säilytti:


title: Origenes

text: "Ehkäpä ”synkkyyden ja tummuuden” tulisikin tarkoittaa tätä karkeaa ja maallista ruumistamme, jonka jokainen ihminen, jonka tulee siirtyä toiseen maailmaan, saa syntyäkseen uudelleen".


title: Origenes

text: Samaan viittaa hänen lausumansa "Sielulla ei ole alkua eikä loppua. Sielut tulevat tähän maailmaan joko entisten elämien voittojen vahvistamina tai takaiskujen heikentäminä".


title: Origenes

text: On kuitenkin arveltu myös hänen tarkoittaneen, että jokaista uutta elämää varten Jumala luo uuden maailmankaikkeuden, eikä varsinaista sielunvaellusta sellaisena kuin sen nykypäivänä ymmärrämme ("metempsykhosis").


title: Origenes

text: Yleistä:


title: Origenes

text: Teoksia:


title: Lauri Pihkala

text: Lauri ”Tahko” Pihkala (vuoteen 1906 Gummerus, ) oli suomalainen yleisurheilija ja monipuolinen urheiluvaikuttaja. Pihkalan vaikutus suomalaisessa urheiluelämässä on näkynyt olympiaurheilusta kansanliikuntaan ja liikuntakasvatukseen, ja erityisen merkittävä vaikutus hänellä oli murtomaahiihtoon. Pihkala perusti muun muassa Suomen Ladun ja Suomen urheiluopiston, ja hän kehitti Suomen kansallispelin pesäpallon. Urheilijana Pihkala edusti Suomea vuosien 1908 ja 1912 olympiakisojen yleisurheilussa.


title: Lauri Pihkala

text: Lauri Gummerus syntyi Pihtiputaan kirkkoherra, rovasti Aleksander Gummeruksen ja Alma o.s. Nordlundin perheen 11. ja viimeisenä lapsena. Hän oli jo lapsena hyvin innokas urheilija. Hänellä oli myös lapsesta alkaen hiukan huono kuulo, mikä esti myöhemmin hänen hyväksymisensä voimistelunopettajan opintoihin. Laurin tunnetuimpia veljiä olivat Tampereen piispa Jaakko Gummerus, Vientirauha-lakonmurtajakaartin johtaja Martti Pihkala ja maanviljelystalouden professori Rurik Pihkala.


title: Lauri Pihkala

text: Gummerus sai ylioppilaslakkinsa vuonna 1905. Hän opiskeli Helsingin yliopistossa yhden lukuvuoden ajan, kunnes keskeytti opintonsa. Sen jälkeen hän suomensi muutaman veljensä kanssa sukunimensä Pihkalaksi. Lempinimensä Tahko hän kertoi saaneensa ensimmäisenä opiskeluvuotenaan. Hän oli tullut ylioppilasvoimistelijoiden harjoituksiin, missä Kustaa Levälahti katsoi häntä sitomassa kengännauhojaan uimahousuihin pukeutuneena ja tokaisi, ”Mikäs tahko tuo on?”


title: Lauri Pihkala

text: Pihkala asui vuonna 1907 jonkin aikaa Yhdysvalloissa. Palattuaan Suomeen hän jatkoi opintojaan ja valitsi linjakseen kansantalouden. Hän valmistui vuonna 1912 filosofian kandidaatiksi aineyhdistelmänään kansantalous, pohjoismaiden historia, latina ja käytännöllinen filosofia. Pihkalan pro gradu -tutkielmassa verrattiin ylioppilaiden urheilu- ja opintosuorituksia.


title: Lauri Pihkala

text: Pihkala edusti Suomea Lontoon kesäolympialaisten 1908 korkeushypyssä, jossa hän karsiutui loppukilpailusta tuloksella 167 cm, kun loppukilpailuun vaadittiin 180 cm. Hänet mainitaan myös kiekonheiton karsinnan tuloslistassa, mutta hänen tulostaan ei ilmoiteta. Lontoon kisojen jälkeen Pihkala vaihtoi juoksuun. Hän voitti seuraavina vuosina kahdeksan suomenmestaruutta 200, 400 ja 800 metrillä ja teki useita Suomen-ennätyksiä.


title: Lauri Pihkala

text: Pihkala voitti 1910 Suomen-mestaruuden 400 metrin juoksussa ajalla 52,0. Seuraavana vuonna hän voitti kolme mestaruutta. Hän oli nopein 200 metrillä ajalla 23,8, 400 metrillä ajalla 53,3 sekä 800 metrillä, jossa voittoaika oli 2.02,7. Vuonna 1912 hän uusi kolme mestaruuttaan. Tällä kertaa voittoajat olivat 23,4, 52,6 ja 2.02,7. Vuonna 1911 hän oli mukana lisäksi HKV:n joukkueessa, joka voitti SM-kultaa 1 600 metrin viestissä. Pihkala teki urallaan kolme Suomen-ennätystä 400 metrin juoksussa. Hänen ensimmäinen ennätyksensä, 52,7, paransi Ragnar Stenbergin vanhaa ennätystä 0,3 sekunnilla. Viimeinen ennätys, vuonna 51,9, pysyi voimassa vuoteen 1913 saakka, kunnes Waldemar Wickholm rikkoi sen. 800 metrillä Pihkala onnistui vuonna 1911 parantamaan Adolf Mannisen Suomen-ennätystä 0,2 sekunnilla ajalla 2.02,7. Manninen otti ennätyksen takaisin vielä samana vuonna.


title: Lauri Pihkala

text: Pihkalan henkilökohtaiset ennätykset olivat 400 metrillä 51,5 ja 800 metrillä 1,58,1. Tukholman kesäolympialaisissa 1912 Pihkala osallistui 800 metrin juoksuun. Hän oli kokeillut kisojen alla kasvisruokavaliota ja uusia harjoitusmenetelmiä, mikä johti voimattomuuteen ja keskeytykseen alkuerässä.


title: Lauri Pihkala

text: Pihkala julkaisi vuonna 1908 pian ensimmäisen Amerikan-matkansa jälkeen "Urheilijan oppaan" ja ryhtyi "Suomen Urheilulehden" julkaisijaksi ja toimittajaksi. "Suomen Urheiluliiton kirjasia" -sarjan toisena numerona vuonna 1908 ilmestyi Pihkalan 33-sivuinen vihkonen "Joka miehen koneoppi eli liikunnon merkityksestä". Siinä hän opetti miten ihmisen ”omaa konetta” eli kehoa hoidetaan ja vaalitaan ruokavalion, liikunnan ja puhtauden avulla. Hän myös varoitteli urheilun rahapalkintojen haitallisesta vaikutuksesta voimisteluaatteelle.


title: Lauri Pihkala

text: Pihkala oli Yhdysvalloissa toisen kerran vuosien 1912–1913 aikana. Hän oli saanut Suomen olympialaiselta komitealta ja yliopistolta matkarahaa, ja Yhdysvalloissa hänen oli tarkoitus perehtyä nykyaikaisiin valmennusmenetelmiin. Palattuaan Suomeen 25-vuotias Pihkala ryhtyi Suomen Valtakunnan Urheiluliiton urheiluneuvojaksi. Hän ryhtyi päätoimiseksi urheiluvalmentajaksi, ensimmäisenä Suomessa. Samalla hän menetti kansainväliset amatöörioikeutensa ja mahdollisuutensa osallistua enää olympiakisoihin. Pihkala kierteli maata moottoripyörällään esitelmöimässä sekä perustamassa ja kurssittamassa seuroja ja neuvomassa urheilukenttien rakentamisessa. Hän kehitti tulosrajoihin perustuneen urheilumerkkijärjestelmän, joka kannusti nuoria harjoittelemaan. Hän pyrki myös innostamaan Suomen kansakoulunopettajat kanssaan samaan kansallismieliseen työhön nousevan suomalaisen sukupolven kasvattamisessa. Pihkala myös kirjoitti paljon: hän julkaisi esimerkiksi "Poikain Urheilu-Oppaan" ja "Urheilijan Oppaan", jotka otettiin myönteisesti vastaan.


title: Lauri Pihkala

text: Pihkala suomensi toisen Yhdysvaltain-matkansa jälkeen James Hopperin kirjan "Tuli vanhasta konkari", joka kertoi yhdysvaltalaisesta ammattilaisbaseballista. Hän alkoi suunnitella Suomeenkin ”yhtenäistä, kansallista pallopeliä”, jolla olisi suuri tehtävä. Baseball-syötön Pihkala arvioi suomalaisille liian vaikeaksi osua ja jatkoi kuningaspallon kehittämistä pitkäpalloksi baseballista joitakin piirteitä kopioituaan. 1920-luvun alussa hän kehitti pitkäpallosta vielä uusilla sääntömuutoksilla pesäpallon.


title: Lauri Pihkala

text: Pesäpallon kehitettyään Pihkala havaitsi, että suomalaiset tarvitsivat myös syksyisin pelattavan pelin, jossa sai juosta. Hänen mielestään jalkapallo, koripallo, käsipallo ja maahockey eivät sopineet suomalaisten tarpeisiin ja koulupihoille. Hän alkoikin 1930-luvulla kehitellä amerikkalaista jalkapalloa ja rugbya muistuttavaa mutta vähemmän rajua salamapalloa (alun perin "soikkopallo"). Peliä alettiin esitellä suomalaisille 1960-luvulla, mutta siitä ei koskaan tullut suosittua.


title: Lauri Pihkala

text: Vuoden 1917 aikana, erityisesti syksyllä, Pihkalan tehtävä sai uuden piirteen. Poliittinen tilanne oli kiristymässä, ja Pihkala osallistui aktiivisti järjestysvallan järjestyskaartien eli suojeluskuntien luomiseen. Hän yritti saada niihin mukaan porvarien lisäksi työläisetkin, ja hän rohkaisi myös urheiluväkeä liikkeelle jättämään urheilun hetkeksi tärkeämpien velvollisuuksien edessä. Suomen itsenäistyminen yhtenäisenä kansana oli Pihkalalle tärkeintä, ja kirjoituksissaan hän peräänkuulutti sen eteen uhrauksia ja yhteistoimintaa.


title: Lauri Pihkala

text: Tammikuussa 1918 käynnistyneen sisällissodan aikana Pihkala avusti Itä-Hämeen valkoisten joukkojen johtajaa majuri Hans Kalmia propagandatoiminnassa. Hän laati lentolehtisiä, joita hiihtopartiot kävivät levittämässä punaisten puolelle. Pihkala osallistui myös taisteluihin sekä Harmoisten sairashuoneen joukkomurhaan, jossa ammuttiin kaikki punaiset potilaat vuoteisiinsa sekä sairaalan mieshoitajat ja eloonjääneen Dagmar Aaltosen mukaan myös osa naisista. On myös esitetty, että todisteet kyllä sitovat Pihkalan Harmoisiin, mutta ei ole osoitettu, että nimenomaan hän ampui. Tapauksen jälkeen Pihkala kirjoitti äidilleen, että useat pimitetyt punakaartilaiset herättävät sääliä ja lähempää ampuessa sormi täytyy joskus pakottaa liipasimelle.


title: Lauri Pihkala

text: Näihin aikoihin Pihkala määritteli laatimassaan urheilun tietosanakirjamääritelmässä urheilun luonteeltaan taisteluksi ja valmistautumisena todelliseen taisteluun. Tästä syystä hän myös piti urheilua enemmän miesten kuin naisten alana.


title: Lauri Pihkala

text: Pihkalasta tuli sodan jälkeen suojeluskuntien yliesikunnan urheilutarkastaja. Tässä tehtävässä hän oli vuosina 1921–26. Lähes samanaikaisesti hän oli Suomen Urheilulehden päätoimittaja vuosina 1918–25. Sen jälkeiset tehtävät, Suomen puunjalostusteollisuuden työnantajaliiton sosiaalisihteeri vuosina 1927–30 ja suojeluskunnan yleisesikunnan toimistopäällikkö vuosina 1931–44, tarjosivat mahdollisuuden osallistua myös Suomen urheilun järjestötoimintaan.


title: Lauri Pihkala

text: Jatkosodan päätyttyä syksyllä 1944 Pihkala menetti työnsä kun Suojeluskuntajärjestö lakkautettiin. Hänet siirrettiin valtioneläkkeelle, mutta hän jatkoi urheiluvaikuttamista.


title: Lauri Pihkala

text: Pihkala halusi 1910-luvulla Suomen alkavan käydä yleisurheilumaaotteluita. Hän kävi heti sisällissodan jälkeen Ruotsissa, Norjassa ja Tanskassa ehdottamassa maaotteluita, ja Ruotsi suostui viimein vuonna 1925.


title: Lauri Pihkala

text: Pihkalan toiminnalla oli keskeinen merkitys suomalaisten osallistumisessa vuoden 1920 Antwerpenin olympialaisiin. Pihkala asetti amerikansuomalaisilta keräämänsä suuren summan valmennusrahastoksi, joka mahdollisti valmennustyön aloittamisen.